5 Kursus Pendidikan Pelik-Pelik Yang Ditawarkan Pusat Pengajian Tinggi

Pendidikan formal masih terus dilihat menjadi tunjang utama penambahbaikan masyarakat dunia, walaupun banyak pihak mula mempertikaikan tahap relevan sistem pendidikan itu sendiri.

Kursus pengajian yang ditawarkan sama ada secara bersemuka atau secara maya terus popular di kalangan orang ramai dalam mempertingkatkan kemahiran, dengan bermacam jenis tawaran dibuka bergantung kepada keperluan industri dan ekonomi negara.

Namun ada juga masanya wujud kursus aneh yang ditawarkan secara formal, mengakibatkan tawaran itu nampak agak cool daripada satu perspektif tetapi boleh jadi karut daripada sesetengah pandangan.

Durham University yang terletak di Durham, England menawarkan kursus yang dinamakan sebagai 'Harry Potter and the Age of Illusion' sebagai kursus elektif, melalui Fakulti Pendidikan mereka.

Ditawarkan sejak tahun 2010, kursus dengan 20 jam kredit ini mensasarkan kajian mendalam terhadap fenomena siri Harry Potter dan kesannya kepada masyarakat dunia, daripada aspek sosial, kebudayaan dan pendidikan.

Antara topik yang akan dibincang dan dihuraikan dalam kursus ini adalah berkait dengan hubungan antara elemen-elemen penting dalam siri popular itu dengan bidang pendidikan, aspek psikologi watak-watak filem/novel yang dipaparkan serta isu-isu moral yang timbul dalam pembentukan kisah fantasi itu.

Bagi mereka yang mengharapkan ada kelas silap mata atau bagaimana menaiki penyapu terbang, maaflah - kursus ini tidak menawarkan topik tersebut.

Sertai kursus Ijazah sarjana muda Golf (Kejohanan) yang ditawarkan oleh Duchy College di mana anda bukan saja dilatih untuk menjadi pemain golf, anda akan turut diajar bagaimana nak menguruskan perniagaan berasaskan sukan golf.

Kekuatan kursus ini terletak pada tawaran yang diberikan pada akhir kursus, di mana pelajar yang layak akan diberikan peluang menyertai kejohanan Portugal Pro Golf Tour untuk mencuba nasib secara profesional.

Kursus selama setahun ini memerlukan masa 1 tahun keseluruhannya, di mana pelajar akan dibenarkan menggunakan semua fasiliti resort golf yang ada untuk latihan tanpa had.

Prospek pelajar yang menamatkan kursus ini dikatakan cerah; sama ada sebagai seorang pemain golf profesional ataupun sebagai orang penting penganjuran kejohanan golf.

Sekiranya anda menyaksikan gelagat peminat bola sepak, anda dapat melihat sendiri bagaimana ramainya individu yang kaki bangku (sebenarnya) tapi kerap mengutuk pemain yang beraksi, seolah-olah dia lebih handal daripada pemain berstatus profesional.

Jika anda salah seorang daripada kumpulan individu itu, jadikan impian anda kenyataan dengan menyertai kursus Ijazah Sarjana Muda Pengajian Bola Sepak yang ditawarkan di Solent University, Southampton.

Setiap pelajar akan dibimbing tentang semua aspek pengurusan bola sepak antarabangsa, serta didedahkan kepada pelbagai topik yang berkait dengan ke-bola-sepak-an. Pelajar juga akan menyertai program yang disertai pemain-pemain profesional.

Lima aspek utama yang akan dititikberatkan adalah pengurusan latihan, pembangunan, psikologi, penyelidikan serta sosiologi bola sepak. Memang jelas program ini dibina untuk individu peminat bola sepak yang kurang berbakat dalam sukan ini seperti penulis.

Buka laman web Cornwall University berkait dengan Kursus Asas Sains dan Teknologi Sukan Luncur Air, anda akan mendapati pihak universiti secara jelas menyebut kursus itu tidak memerlukan seseorang pandai meluncur untuk menyertainya.

Tetapi dengan menyertai kursus ini, anda akan diberikan peluang untuk menyertai industri luncur air secara mendalam; di mana anda akan diajar dari perkara seperti merekabentuk sendiri papan luncur anda sehinggalah penganjuran kejohanan luncur air yang berjaya.

Selain itu pelajar juga akan menyertai rombongan untuk melawat lokasi-lokasi luncur air yang terbaik di dunia, bagi memahami topgrafi kawasan tersebut serta faktor-faktor yang menjadikannya tarikan utama peluncur dunia.

Pada akhir kursus ini, selain daripada memiliki kelulusan berkait industri popular ini, pelajar juga secara langsung akan dianugerahkan persijilan kemahiran pertolongan cemas dan sijil penjaga pantai bertauliah. Bolehlah berlakon filem Baywatch selepas itu.

Begpaip (bagpipe) yang merupakan alatan muzik tradisional masyarakat Scotland, memerlukan pemain yang benar-benar mahir untuk memainkannya. Jika pemainnya kurang mahir - bunyi yang terhasil bukan setakat sumbang, malah menyakitkan pendengar.

Berdasarkan kepada aspek tradisi unik ini serta keturunan dua pengasas mereka, Carnegie Mellon University yang terletak di Pittsburgh, Pennsylvania, Amerika Syarikat telahpun melancarkan kursus ijazah sarjana muda Permainan Begpaip sejak tahun 1990 - bagi memperkembangkan lagi kemahiran ini.

Walaupun begitu, berbeza dengan kursus pengajian bola sepak atau luncur air yang kami utarakan di atas - kursus ini memerlukan pelajar yang sudah berkemahiran tinggi sebagai peserta program. Pemilihan akan dilakukan bagi menentukan kemasukan.

Kursus 4 tahun ini tidak disertai ramai pelajar, dengan tahun 2018 hanya menyaksikan 5 graduan menamatkan pengajian. Namun bagi mereka yang berjaya, mereka akan secara automatik layak menyertai kumpulan pancaragam universiti - membuka prospek karier sebagai seorang pemain begpaip profesional.

Bayangkan - orang ramai bertanya "kau degree apa?" Anda jawab "permainan begpaip." Stail habis.


"Jambatan Malaysia" di Korea Selatan - Bukti Hubungan Baik Negara Sekian Lama

Pada masa kini, pengaruh hiburan dari Korea Selatan seperti KPop dan KDrama sangat luas ke seluruh dunia, termasuklah Malaysia. Maka, tidak hairanlah kita dapat lihat di media sosial makin ramai kenalan kita pergi bercuti ke sana (atau sekurang-kurangnya memasang impian besar ke sana).

Jika dilihat daripada sejarah, negara Malaysia dan Korea Selatan sememangnya mempunyai hubungan baik sejak dahulu lagi, baik daripada aspek pelaburan ekonomi, budaya dan pendidikan. Mengikut sejarah, Malaysia dan Korea Selatan pertama kali menjalin hubungan diplomatik dua hala apabila kerajaan Malaysia telah membuat kunjungan rasmi ke negara tersebut pada tahun 1960 atau lebih tepat pada tarikh 23 Februari 1960.

Dengan terbinanya hubungan diplomasi antara kedua buah negara ini, Malaysia telah mempunyai pejabat kedutaan di Seoul dan Korea Selatan memiliki kedutaan di Kuala Lumpur.

Tahun 2020 yang lalu merupakan ulang tahun ke 60 hubungan baik antara kedua-dua buah negara. Lebih menarik, terdapat sebuah video di Youtube yang dihasilkan oleh produser tempatan di sana mengenai kewujudan sebuah jambatan di Korea Selatan yang diberi nama "Jambatan Malaysia".

Terletak di Paju-Si, kisah mengenai jambatan ini menjadi popular kerana pendedahan seorang rakyat Korea Selatan sendiri pada November 2020. Seorang wanita tempatan terlihat akan nama Jambatan Malaysia ketika menggunakan aplikasi peta dalam talian di telefon bimbitnya. Maka, dia telah ke sana untuk melihat dengan lebih dekat mengapa jambatan tersebut diberi nama "Malaysia".

Di tepi jambatan ini, terdapat sebuah batu kuning yang turut memaparkan maklumat mengenai jambatan yang menjadi bukti hubungan baik antara Malaysid dan Korea Selatan ini. Jelas kelihatan jambatan tersebut di beri nama "Ma-Ray-Sia Gyo" di mana "Ma-Ray-Sia" yang merupakan sebutan lama orang Korea Selatan untuk Malaysia.

Menurut tulisan yang terpampang di situ juga, jambatan ini telah disiapkan pada 25 Ogos 1966 dan kerja-kerja pembinaannya telah disempurnakan oleh syarikat Han Heung Public Corporation. Menariknya, jambatan yang melintasi Sungai Gosancheon yang berusia lebih 60 tahun ini masih kekal utuh dan digunakan banyak kenderaan setiap hari.

Daripada tarikh siapnya jambatan ini, bermakna ianya telah dibina kira-kira 6 tahun selepas kedua-dua kerajaan negara Malaysia dan Korea Selatan membina hubungan diplomatik antara kedua-dua buah negara.

Menariknya, dalam video yang disertakan di atas wartawan yang bertugas juga telah menemuramah beberapa orang rakyat tempatan mengenai kewujudan sebuah jambatan di tempat mereka yang diberi nama sebagai Jambatan Malaysia. Ternyata, ada antara mereka yang tahu mengenainya dan tidak kurang juga yang langsung tidak mengetahui nama jambatan tersebut.

Menurut seorang lelaki yang rumahnya terletak berdekatan dengan jambatan tersebut, jambatan itu diberikan nama Malaysia memandangkan negara kita telah bermurah hati pada ketika itu untuk menghulurkan sumbangan kewangan bagi menyiapkan pembinaan jambatan tersebut yang merupakan jalan penghubung rakyat setempat melintasi sebuah sungai kecil.

Menurut lelaki tersebut juga, tanpa jambatan tersebut mereka pada waktu dahulu akan memijak batu-batu kecil untuk menyeberangi sungai tersebt. Malangnya, apabila musim hujan tiba dan paras air naik, kanak-kanak tidak dapat ke sekolah kerana paras air yang tinggi menghalang mereka daripada menyeberangi sungai tersebut.

Apabila ditanya mengapakah kawasan tersebut menjadi pilihan untuk mendapat bantuan kewangan bagi pembinaan projek jambatan tersebut, lelaki tersebut menjawab tidak pasti namun beranggapan kemungkinan kawasan tersebut mungkin merupakan antara bandar terawal di Korea Selatan satu ketika dahulu. Secara geografinya, kawasan ini terletak kira-kira 1 jam perjalanan daripada bandar Seoul.

Hubungan ekonomi kedua-dua buah negara pula secara rasminya terbina pada tahun 1962 apabila Menteri Pertanian Malaysia ketika itu, Khir Johari dan Menteri Luar Korea Selatan Choe Deok-sin telah menandatangani perjanjian perdagangan pertama antara kedua-dua negara di Seoul pada 5 November 1962.

Sejak 1980, Korea Selatan muncul sebagai salah satu sumber pelaburan langsung asing utama di Malaysia. Sehingga tahun 1996, sejumlah 235 projek pelaburan Korea Selatan di Malaysia bernilai RM4.6 bilion telah diluluskan untuk sektor pembuatan yang merangkumi pengeluaran produk bukan logam, produk elektrik dan elektronik, produk kayu, produk getah dan bahan kimia.

Dari tahun 2004 hingga 2008, perdagangan Malaysia dengan Korea Selatan meningkat 6.7% dari US $9.7 bilion pada tahun 2004 kepada AS $15.4 bilion. Pada tahun 2012, 287 projek lagi telah dilaksanakan dengan pelaburan sebanyak RM7.7 bilion.

Nilai perdagangan antara kedua negara  mencapai US $10.8 bilion pada tahun 2015, menjadikan Malaysia sebagai rakan perniagaan ke-12 terbesar Korea Selatan. Pada tahun 2018, SK Korea Selatan menandatangani memorandum persefahaman (MoU) dengan Malaysia untuk melabur dalam teknologi maklumat dan komunikasi (ICT) dan 5G, minyak dan gas, teknologi hijau dan pembangunan bandar.

Jumlah ekspatriat Korea Selatan di Malaysia hampir meningkat tiga kali ganda antara tahun 2005 dan 2007, mencapai 14,934 individu dan diharapkan terus bertambah dengan pesat. Secara statistik pula, sekitar 200,000 rakyat Korea Selatan datang ke Malaysia pada tahun 2006 dan Kota Kinabalu adalah destinasi paling popular mereka.

Rakyat Malaysia di Korea Selatan juga telah membentuk komuniti yang jauh lebih kecil. Duta Besar Malaysia ke Korea Selatan, M. Santhananaban, menganggarkan pada tahun 2005 bahawa terdapat 400 pelajar antarabangsa Malaysia di negara itu.

Kehadiran mereka di Korea Selatan adalah hasil daripada idea "Pandang ke Timur" bekas Perdana Menteri Tun Mahathir Mohamad, yang mendorong rakyat Malaysia untuk belajar dan mencontohi sikap dan etika kerja Korea Selatan dan Jepun.

Pada tahun 2008, kerajaan Korea Selatan bermurah hati memberikan biasiswa berjumlah RM8 juta kepada 41 pelajar Malaysia untuk menyokong mereka melanjutkan pelajaran ke peringkat master, doktoral atau penyelidikan pascasiswazah lain di Korea Selatan.

Satu persoalan yang mungkin timbul, mengapakah kerajaan Malaysia bermurah hati menyalurkan bantuan kewangan bagi pembinaan jambatan ini satu ketika dahulu? Jika dilihat pada sejarah, Korea Selatan pada waktu itu jauh lebih miskin daripada Malaysia.

Menariknya, selepas 60 tahun kemudian ternyata negara Korea Selatan kini jauh lagi maju dalam segenap aspek jika dibandingkan dengan Malaysia. Malah, jenama-jenama besar seperti Samsung, Hyundai, Kia Motors dan LG juga berasal dari negara ini.


Apakah Nama Negara Terpanjang dan Terpendek di Dunia?

Bagi peminat geografi, nama-nama negara merupakan salah satu elemen penting yang sering menarik minat kita.

Setiap negara mempunyai sejarah penamaannya yang tersendiri dan kenapa negara itu dinamakan sedemikian rupa. Faktor etnik, kaum, keturunan, lokasi dan sejarah menjadi antara elemen utama yang diberikan perhatian semasa pembentukan sesebuah nama negara.

Tahukah anda apakah nama negara paling pendek dan paling panjang dalam dunia? Selain itu tahukah anda nama sebenar beberapa negara yang bunyinya jauh berbeza dalam bahasa rasmi mereka, berbanding sebutan yang biasa kita dengar?

Untuk membezakan nama negara, kita perlu tahu terdapat dua jenis nama negara. Yang pertama adalah nama yang biasa kita sebutkan seperti Malaysia, Indonesia, Singapura dan sebagainya. Yang kedua adalah nama formal.

Nama formal merujuk kepada nama penuh seperti Persekutuan Malaysia, Republik Indonesia dan Republik Singapura; sekiranya kita mengambil jiran-jiran berdekatan kita.

Banyak negara mempunyai nama panggilan yang pendek hanya menggunakan empat huruf seperti Chad, Cuba, Fiji, Iran, Iraq, Mali, Oman, Peru, Togo dan banyak lagi. Namun hanya satu negara saja secara rasmi membentuk namanya dengan 3 huruf - iaitu Laos.

Nama 'Laos' yang sebenar adalah 'Lao' menurut bahasa mereka, menjadikan nama Lao sebenarnya yang paling pendek antara semua negara. Nama formalnya pula adalah 'Sathalanalat Paxathipatai Paxaxôn Lao' di mana jelas sekali istilah 'Lao' digunakan.

'Laos' adalah istilah yang diperkenalkan penjajah Perancis berdasarkan kepada cara penulisan mereka dan hanya dalam sebutan Bahasa Inggeris - bunyi 's' itu disebutkan. Sebutan rakyat tempatan asal masih berbunyi 'Lao' tanpa s.

Sekiranya kita benar-benar mahu mencari yang terpendek tanpa mengira aspek bahasa, nama Jepun dan Korea Selatan merupakan nama yang paling pendek kerana nama rasmi mereka iaitu ditulis hanya dengan dua huruf 日本 dan 한국 yang membawa maksud 'Ni-hon' dan 'Han-guk.'

Bagi nama formal paling pendek pula beberapa negara langsung tidak menggunakan sebarang gelaran seperti 'Republik', 'Federasi', 'Kingdom' dan sebagainya.

Negara seperti 'Barbados', 'Grenada' dan 'Romania' merupakan antara nama penuh negara dunia yang ringkas, dengan 'Tuvalu' dan 'Belize' merupakan dua nama formal bersifat rasmi paling pendek dalam rekod setakat ini.

Sekiranya bahasa Inggeris dan huruf rumi dijadikan ukuran, nama formal United Kingdom merupakan nama paling panjang di antara semua nama negara iaitu 'The United Kingdom of Great Britain and Northern Ireland'; menggunakan 56 huruf!

Selain itu, 'Independent and Sovereign Republic of Kiribati' dan 'Democratic Republic of Sao Tome and Principe' turut sama diiktiraf antara yang paling panjang.

Namun sekiranya kita menukarkan nama formal negara Libya kepada tulisan rumi iaitu Al Jumahiriyah al Arabiyah al Libiyah ash Shabiyah al Ishtirakiyah al Uzma, kita memerlukan 63 huruf untuk menulisnya.

Sementara itu, bagi nama panggilan negara yang paling panjang, nama negara Liechtenstein yang menggunakan 13 huruf merupakan nama terpanjang setakat ini.

Selepas Liechtenstein, Turkmenistan menggunakan 12 huruf untuk ditulis dan Afghanistan, Switzerland dan Netherlands merupakan negara yang namanya ditulis dengan 11 buah huruf - sekiranya bahasa Inggeris digunakan sebagai perbandingan.

Sekiranya kita mengambil kira negeri, bandar atau tempat yang mempunyai nama paling pendek, terdapat banyak tempat dalam dunia ini yang dinamakan hanya dengan satu atau dua huruf sahaja.

Beberapa buah kawasan di Norway, nama rasminya hanyalah 'A' kerana simbol tersebut membawa makna sungai. 'I' adalah sebuah pekan di wilayah Fujian, China. 'U' adalah sebuah tempat di Panama sementara 'Y' pula adalah sebuah pekan terletak di utara Perancis.

Di manakah terletaknya bandar yang mempunyai nama rasmi paling panjang? Menariknya, bandar itu terletak tidak jauh dari kita iaitu bandar Bangkok.

Nama sebenar secara formal Bangkok bukanlah sekadar 'Bangkok' sebaliknya adalah

...yang membawa makna : 'The city of angels, the great city, the residence of the Emerald Buddha, the impregnable city of God Indra, the grand capital of the world endowed with nine precious gems, the happy city, abounding in an enormous Royal Palace that resembles the heavenly abode where reigns the reincarnated god, a city given by Indra and built by Vishnukarn.'

Dalam bahasa Melayunya pula; 'Bandar dewa, bandar yang tidak mati, bandar yang menempatkan Buddha zamrud, bandar yang dilindungi Indra, ibu kota dunia dihiasi sembilan permata, mengandungi takhta raja, istana negara yang bergemerlapan bak syurga menjadi kawasan di mana Dewa dilahirkan semula, hasil anugerah Indra dan binaan Vishnukarn.'

Walaupun demikian, orang Thailand lebih selesa memanggil Bangkok sebagai Thep Maka Nakhon atau Krung Thep. Fuuhhh. Lega.


8 Rahsia Dan Fakta Menara Eiffel Yang Ramai Tak Tahu

Menara Eiffel atau La Tour Eiffel, adalah antara salah satu mercu tanda paling terkenal di dunia.

Menara ini direka sebagai pusat Pameran Dunia Universelle 1889 di Paris dan bertujuan untuk memperingati abad Revolusi Perancis.

Malah, ia juga untuk mempamerkan kehebatan mekanikal moden Perancis di pentas dunia.

Menara ini dibina oleh firma kejuruteraan awam Gustave Eiffel dalam tempoh 2 tahun, 2 bulan, dan 5 hari, menggunakan 7.500 tan besi dan 2.5 juta paku rivet.

Sejak dibuka pada tahun 1889, menara ini telah menerima kunjungan lebih 300 juta orang dan masih berterusan sekitar 7 juta pengunjung setiap tahun.

Namun, tidak ramai yang mengetahui beberapa fakta dan rahsia tentang Menara Eiffel ini.

Ketika Gustave Eiffel mereka bentuk menara ini, dia mengambil peluang dengan membina sebuah apartment rahsia untuk dirinya.

Walaupun ia tidaklah begitu luas, namun ia cukup selesa dan dilengkapi dengan perabot.

Apartment ini digunakan oleh Gustave untuk kegunaan peribadi serta menjemput tetamu ternama antaranya adalah Thomas Edison.

Setelah berita tentang apartment ini diketahui orang awam, ramai yang ingin menyewanya walaupun untuk semalam, namun ia ditolak Gustave.

Walaupun Eiffel memperoleh hak penamaan untuk menara ini, namun reka bentuk asal menara ini bukanlah hasil rekaannya sendiri.

Rekaan asal menara ini sebenarnya dihasilkan oleh dua orang jurutera yang bekerja dengan Gustave iaitu Maurice Koechlin dan Emile Nouguier.

Kedua-dua jurutera itu bekerja sama dengan arkitek Perancis, Stephen Sauvestre, dan memasukkannya ke dalam pertandingan untuk memilih tarikan utama bagi Pameran Dunia Universelle.

Seperti yang dinyatakan di atas, Menara Eiffel dibina dengan tujuan untuk mempamerkan kehebatan industri Perancis semasa Pameran Antarabangsa.

Untuk itu, Gustave yang sangat bijak telah letakkan antena radio dan pemancar telegraf tanpa wayar pada menara ini, membuatkan pemerintah Perancis pada ketika itu memutuskan untuk tidak merobohkannya kerana ia sangat berguna.

Ketika Jerman menduduki Perancis semasa Perang Dunia Kedua, pemimpin Nazi Adolf Hitler memerintahkan agar Menara Eiffel dimusnahkan namun perintah tersebut tidak dipatuhi.

Pejuang-pejuang Perancis kemudiannya membalas dendam dengan memotong kabel lif Menara Eiffel yang membuatkan tentera Nazi terpaksa menaiki tangga untuk mengibarkan bendera mereka.

Menara Eiffel bukan hanya sebuah mercu tanda popular dunia, tetapi ia juga mempunyai makmal meteorologi.

Terletak di tingkat 3, Gustave menggunakan makmal ini untuk mengkaji tentang fizik dan aerodinamik.

Pada tahun 1909, membina terowong angin aerodinamik di pangkalan Menara Eiffel untuk mengkaji tentang aerodinamik.

Terowong ini digunakan untuk melakukan beribu-ribu ujian termasuk pada kereta Porche dan kapal terbang Wright Brothers.

Gustave juga membenarkan makmal ini digunakan oleh saintis-saintis lain bagi tujuan eksperimen dan sinar kosmik ditemui di makmal ini.

Struktur besi gergasi ini adalah tahan angin dan akan bergoyang semasa ribut kencang.

Angin bukanlah satu-satunya perkara yang boleh menggerakkan menara ini di mana haba dari Matahari juga boleh memberi kesan fizikal kepada Menara Eiffel.

Panas terik boleh menyebabkan besi yang membina menara ini mengembang sehingga 7 inci.

Setiap 7 tahun, sekitar 60 tan cat digunakan untuk mengecat menara besi ini.

Ia bukan sahaja membuatkan Menara Eiffel sentiasa kelihatan cantik tetapi jugak membantu mengelakkan besi-besi tersebut daripada karat.

Di bawah tiang di bahagian selatan Menara Eiffel tersimpan sejarah yang sangat menakjubkan.

Ia merupakan lokasi di mana sebuah bunker tentera rahsia yang boleh menghubungkan ke Maktab Tentera yang terletak berhampiran melalui terowong panjang.

Bunker ini kini telah berubah dan dijadikan muzium kecil yang mana menjadi tarikan pelancong.


Ini Dia Warna Putih Paling Cerah di Dunia

Beberapa tahun lalu, kami pernah menulis mengenai Vantablack, iaitu warna paling gelap dan hitam yang dicipta manusia. Sejak itu, terdapat beberapa kajian untuk menyaingi Vantablack melalui Musou Back dan Black 3.0.

Nampaknya para jurutera telah berjaya mencipta cat dipercayai paling putih, sebuah inovasi yang dipercayai berguna untuk menyejukkan bangunan dan mengurangkan penggunaan tenaga untuk penghawa dingin, seterusnya mengurangkan perubahan iklim.

Sekiranya Vantablack mempunyai kemampuan luar biasa menyerap 99.9% cahaya yang ditujukan padanya, warna putih yang masih belum diberikan nama ini pula adalah sebaliknya. Mengikut analisis yang dilakukan, ia mampu memantulkan 98.1% cahaya matahari.

Idea untuk menggunakan cat yang sangat putih untuk menurunkan suhu bangunan sebenarnya sudahpun wujud sejak beberapa dekad, tetapi kemajuan teknologi nano baru-baru ini telah mewujudkan tahap pantulan baru dan oleh itu, kesejukan yang mampu dicapai dengan penggunaanya.

Sejak tahun 2014, para saintis telah berjaya mencipta lapisan cat yang dapat mencapai "penyejukan radiasi sub-ambien siang hari", yang bermaksud permukaan bangunan lebih sejuk pada siang hari daripada suhu di luar.

Kini, pasukan pengkaji yang diketuai oleh Xiulin Ruan, seorang profesor kejuruteraan mekanikal di Universiti Purdue, ingin membawa teknologi penyejukan radiasi ini ke tahap baru, menurut satu kajian yang diterbitkan di ACS Applied Materials & Interfaces.

Cat ultra-putih mereka menjadikan permukaan bangunan 4.5°C lebih sejuk daripada suhu persekitaran pada waktu tengah hari pada hari yang cerah dan 10.5°C lebih sejuk daripada persekitarannya pada waktu malam. Ianya umpama sistem penyejukan semulajadi tanpa memerlukan kebergantungan kepada penggunaan penghawa dingin.

Sekiranya anda memikirkan penggunaan tenaga yang diperlukan untuk rumah satu tingkat seluas 1000 kaki persegi, jika anda mengecat atap dengan cat ultra-putih ini ia dapat memberi kira-kira 10 kilowatt tenaga bersih yang setanding dengan kuasa penyejukan yang diperlukan oleh penghawa dingin berpusat yang dipasangkan pada rumah itu.

Dengan kata lain, pada kebanyakan hari pada musim panas, anda mungkin tidak perlu menghidupkan penghawa dingin anda sama sekali. Jika pada hari tertentu cuaca menjadi sangat panas dan anda perlu menghidupkan penyaman udara, cat utra-putih ini akan tetap membantu mengimbangi sebahagian besar permintaan tenaga pendinginan yang anda perlukan.

Xiulin Ruan dan pasukannya telah membangunkan cat ini selama bertahun-tahun dan telah bereksperimen dengan pelbagai jenis bahan dan teknik pembuatan. Mereka akhirnya menggunakan cat yang diperbuat dengan pigmen barium sulfat, serbuk putih yang boleh memantulkan cahaya matahari yang mempunyai pelbagai gelombang cahaya.

Kemampuannya untuk memantulkan cahaya dengan pelbagai gelombang cahaya ini membezakan cat ini dari kebanyakan cat putih lain yang sudah berada di pasaran yang kebanyakannya menggunakan titanium dioksida sebagai pigmen. Walaupun titanium dioksida bersifat reflektif pada sinar matahari, ia menyerap sinar ultraviolet (UV) seterusnya menyebabkan pemanasan.

Barium sulfat pula adalah sebaliknya kerana ia memantulkan sinar UV, memungkinkannya untuk tetap lebih sejuk pada hari-hari panas.

Satu perkara lain yang membezakan prestasi cat ini adalah pelbagai saiz zarah yang terdapat dalam sebatiannya. Ukuran purata zarah dalam cat ini adalah dalam lingkungan 400 nanometer yang sepadan dengan panjang gelombang cahaya matahari di spektrum pertengahan.

Tetapi pasukan ini turut memasukkan zarah-zarah dengan ukuran yang merangkumi beberapa ratus nanometer untuk mengoptimumkan pantulan cat di spektrum gelombang cahaya matahari yang luas. Untuk memantulkan keseluruhan julat gelombang cahaya, mereka meletakkan julat ukuran zarah yang lebih luas.

Cat yang sangat reflektif ini adalah peningkatan daripada versi sebelumnya yang dilancarkan pada Oktober 2020 yang mencapai reflektiviti 95.5%. Secara semula jadi, ia menimbulkan persoalan sama ada para penyelidik ini mungkin mampu mencapai tahap reflektiviti yang lebih tinggi untuk cat ultra-putih ini di masa depan.


Kisah Mangsa Radiasi Nuklear Paling Teruk Di Dunia - Tragedi Tokai 1999

Sievert merupakan unit yang digunakan bagi mengukur tahap pencemaran atau pendedahan seseorang, kepada kesan radiasi sama ada di luar atau dalaman tubuh.

Untuk mereka yang bekerja dalam bidang yang terdedah dengan risiko radiasi, wujud garis panduan ukuran radiasi yang selamat dengan kadar 20 miliSievert setahun (ditulis sebagai 20mSv/yr) dijadikan penanda aras bagi mereka yang bekerja dalam bidang penyelidikan nuklear serta individu yang terlibat dalam perlombongan uranium.

Pada tahap 1sV, radiasi dianggap mampu menyebabkan seseorang sakit serta hilang sel darah putih. Sekiranya meningkat kepada 5sV, individu dijangkiti dijangka akan meninggal dunia dalam masa sebulan dan 10sV dalam masa beberapa minggu.

Bagaimana pula nasib seorang manusia yang diserang radiasi setinggi 17sV?

Dalam letupan radiasi terburuk (sebelum insiden letupan Fukushima 2011) melibatkan bahan nuklear, 49 orang pekerja Syarikat Perlombongan Besi Sumitomo milik Japan Nuclear Fuel Conversion Co. (JCO) yang terletak di Tokaimura, Jepun berhadapan radiasi secara terus.

Insiden dahsyat itu berlaku disebabkan oleh kegagalan pihak penyeliaan memantau proses campuran uranium dengan asid nitrik, yang sepatutnya dibuat adunannya menggunakan sistem pam.

Namun pada hari kejadian, pekerja yang terlibat bertindak mencampurkan sendiri adunan menggunakan baldi besi sehingga memulakan tindak balas kritikal mengakibatkan gelombang radiasi tersebar selama lebih 20 jam.

Tiga orang juruteknik yang terlibat dalam kecuaian tersebut direkodkan hanya sempat menyaksikan gelombang biru yang sangat pantas, sebelum pengsan akibat kadar radiasi terlalu tinggi telah meracuni mereka.

Ketua kepada kumpulan pekerja itu, Yutaka Yokokawa menerima radiasi pada tahap 3sV sementara dua lagi juruteknik pula, sangat tidak bernasib baik. Masato Shinohara diracuni 10sV radiasi sementara individu paling malang - adalah seorang juruteknik berusia 35 tahun bernama Hisashi Ouchi.

Dia menerima 17sV radiasi secara berdepan, dilaporkan kesannya menyamai seakan-akan berada di titik tengah gelombang bom atom yang dijatuhkan tentera Amerika Syarikat di Hiroshima.

Insiden letupan itu yang berlaku pada 30 September 1999 berjaya dikawal pada jam 6.15 pagi keesokannya mengakibatkan risiko kepada 310,000 penduduk Tokai diletakkan dalam status berjaga-jaga. Bagi Ouchi, mimpi ngerinya baru saja hendak bermula.

Ouchi dan Shinohara berhadapan detik sukar, disebabkan oleh gangguan radiasi dalam tubuh mereka telah pun mengakibatkan majoriti sistem tubuh dan organ dalam badan mereka rosak. Kedua-duanya hilang keupayaan untuk menyembuhkan diri sendiri.

Mereka ditempatkan dalam dua bilik khas secara berasingan di University of Tokyo Hospital. Usaha pihak perubatan adalah untuk memulakan kembali proses pembentukan sel darah putih dalam badan mereka yang telah mati prosesnya, memerlukan proses pemindahan sel dari pemilik yang sihat.

Ouchi menerima sel dari adiknya sementara Shinohara pula menerima sel dari tali pusat yang disimpan di situ, menerusi proses yang dikenali sebagai 'peripheral stem cells'; direkodkan percubaannya sebagai kali pertama dalam dunia ketika itu.

Usaha itu pada awalnya dipercayai gagal ekoran ketiadaan reaksi tindak balas pada badan, sebelum Oushi menampakkan perubahan pada hari ke 18 selepas insiden apabila sel darah putihnya mula meningkat.

Namun selang beberapa hari berikutnya, organ-organ dalamannya mula hilang bentuk mengakibatkan pendarahan dalaman. Tubuh beliau mula kehilangan air sehingga 10 liter sehari, darah mula mengalir dari matanya sebelum liang romanya sendiri mula mengalirkan darah keluar.

Bagi Shinohara pula keadaannya dilaporkan bertambah baik menunjukkan pemindahan sel yang telah dilakukan mula memberikan kesan positif.

Kegagalan tubuh Ouchi terus menunjukkan tiada perubahan. Jantungnya terhenti 3 kali pada hari ke 59, mengakibatkan otak dan buah pinggangnya tidak lagi mampu berfungsi.

Nyawa Ouchi akhirnya bergantung sepenuhnya dengan darah yang dipamkan agar mengalir, cecair yang dimasukkan bagi memastikan tubuhnya tidak kering dan pelbagai jenis dadah yang disuntik untuk memastikan hayatnya berjalan.

Akhirnya pada 22 Disember 1999 selepas 83 hari cuba dipulihkan, Ouchi meninggal dunia.

Kematiannya menimbulkan kontroversi peringkat negara disebabkan oleh sentimen orang ramai yang melihat

Shinohara yang bertambah baik dibenarkan untuk bersiar-siar di kawasan kompaun hospital dengan kerusi roda, namun selepas diserang pneumonia pada penghujung bulan Februari tahun 2000 - sistem pernafasannya yang gagal pulih ekoran kesan radiasi, membunuhnya.

Kematian kedua-dua individu ini membuka perbincangan hangat berkenaan keperluan Jepun untuk terus bergantung dengan teknologi nuklear sebagai sumber tenaga. Apatah lagi punca sebenar kejadian tersebut adalah disebabkan oleh kegagalan kumpulan pekerja mematuhi protokol keselamatan yang sangat asas.

Selain itu, media Jepun juga mempersoalkan tindakan sesetengah penyelidik dan pakar perubatan yang didakwa menjadikan Ouchi bahan ujikaji mereka, sepanjang dia terlantar.

Beberapa pihak didakwa sengaja memanjangkan hayat Ouchi bagi membolehkan eksperimen dilakukan ke atasnya. Dakwaan ini bagaimanapun dinafikan pihak yang dituduh.

Walau apa pun, kemampuan Ouchi untuk bertahan selama 83 hari selepas menerima gelombang radiasi yang sepatutnya sudah membunuh beliau lebih awal - adalah satu keajaiban.

Berikutan status insiden ini yang telahpun meragut nyawa disebabkan kecuaian pengendali loji nuklear, kertas siasatan telah dibuka oleh polis dalam mengenalpasti unsur jenayah yang terlibat.

Selain dua mangsa yang meninggal dunia, 667 orang didapati memerlukan rawatan ekoran kejadian tersebut. Siasatan selama lebih setahun mendapati punca sebenar kejadian adalah disebabkan oleh kegagalan syarikat pengendali loji iaitu JCO dalam melatih pekerja.

JCO juga didapati telah pun mengubah manual keselamatan loji mereka, tanpa mendapat pengesahan daripada Kementerian Tenaga Jepun.

JCO membayar pampasan sebanyak 50,000 Yen (RM1850) untuk mana-mana penduduk dalam lingkungan 350 meter dari loji dan 30,000 Yen (RM1130) untuk penduduk yang perlu berpindah keluar.

6 orang individu berstatus pegawai dan penyelia ditahan, termasuklah Yutaka Yokokawa yang terselamat selepas 3 bulan di hospital - atas dakwaan bekerjasama dalam mengesah dan membenarkan prosedur tidak sah (PDF) mengendali bahan beradiasi berjalan dalam premis.

Salah satu prosedur yang dibenarkan oleh mereka adalah penggunaan baldi besi untuk memudahkan campuran bahan - yang sebenarnya telah diamal sejak tahun 1993!

Semasa perbicaraan, saksi mengakui pelbagai langkah telahpun diambil pihak pengurusan dalam menyembunyikan kegagalan mereka mematuhi prosedur rasmi setiap kali pemeriksa hadir, disebabkan oleh sifat acuh tak acuh nak kerja senang.

Apabila disoal dalam mahkamah kenapa baldi besi digunakan untuk mengendalikan bahan yang berbahaya dan campuran yang dibuat melebihi sukatan yang dibenarkan, salah seorang daripada tertuduh mengaku; 'dia terlupa.'

JCO employees plead guilty to negligence in deaths at Japanese nuclear facility


Ini Sebab Mengapa China Haramkan Bangunan Pencakar Langit

Sejak pencakar langit pertama dibina pada tahun 1880-an, bangunan tinggi adalah cara sesebuah negara itu untuk mengumumkan kedatangannya di pentas dunia.

Didorong oleh ekonomi yang pesat membangun dan penduduk bandar yang terus berkembang, China telah membina lebih banyak bangunan pencakar langit dalam tempoh 30 tahun kebelakangan ini berbanding yang dilakukan oleh seteru mereka Amerika Syarikat sepanjang abad ke-20.

Dengan peraturan perancangan bandar yang agak longgar dan modal kewangan yang hampir tidak terbatas, bandar-bandar di seluruh China telah berubah dari pusat wilayah kecil menjadi metropolis yang paling padat di atas muka Bumi.

Malah, jika disebutkan tentang bangunan pencakar langit, nama China akan bermain di bibir kita.

Tetapi di kala fenomena ini melihatkan pembinaan beberapa bangunan tertinggi di dunia, keputusan kerajaan China telah membuatkan pertumbuhan pesat bangunan pencakar langit di negara ini berakhir.

Kementerian Perumahan dan Pembangunan Bandar-Luar Bandar China telah mengeluarkan notis yang memperkenalkan langkah-langkah untuk "memperkukuhkan pengurusan ciri bandar dan seni bina”.

Notis itu menyekat perancangan sesuka hati dan pembinaan bangunan pencakar langit, serta menyatakan bahawa "bangunan baru dengan ketinggian lebih dari 500 meter tidak dibenarkan dibina."

Notis ini juga sangat menyekat pembinaan bangunan-bangunan dengan ketinggian melebihi 250 meter, kecuali jika ia benar-benar diperlukan dan jika kebenaran diberikan, menara tersebut akan perlu ditinjau secara mendalam oleh pihak bomba, pihak berkuasa gempa bumi dan juga anggota penjimatan tenaga.

Di samping itu, pihak berkuasa tempatan China diminta untuk memperketatkan proses kelulusan bagi menara melebihi 100 meter, melindungi kawasan semula jadi dan bangunan bersejarah, serta melantik ketua arkitek untuk memastikan apa-apa seni bina baharu bakal mewakili budaya Cina dengan lebih baik.

Dasar ini juga melarang seni bina menciplak atau "copycat", satu fenomena kontroversial yang menyaksikan sebilangan bangunan paling terkenal di dunia ditiru di seluruh China dalam beberapa tahun kebelakangan ini.

Ini sangat mengejutkan kerana China adalah kuasa besar dalam pembinaan dan mereka juga dilihatkan sebagai "juara" dalam aspek meniru.

Walaupun tidak ada alasan khusus untuk perubahan ini, namun idea untuk memperkenalkan peraturan ini telah lama difikirkan China.

Selama 30 tahun terakhir, China melihatkan perkembangan tersangat pesat, berlumba-lumba untuk membina bangunan dan infrastruktur yang menyokong ekonominya, menempatkan penduduknya yang ramai dan menjadikannya sebagai kuasa besar baharu di pentas dunia.

Hal ini sangat mencabar, termasuklah pembinaan Menara Shanghai setinggi 632 meter, sebuah bangunan pencakar langit yang telah menjadikan China lebih terkenal dan juga menjadi bangunan kedua tertinggi di dunia pada ketika itu.

Namun di sebalik kemegahan bangunan ini, ia akhirnya memerlukan dana negara untuk disiapkan.

Tidak cukup dengan itu, ia berhadapan dengan masalah mencari penyewa disebabkan oleh pelan lantai bangunan itu yang tidak efisyen.

(Goldin Finance 117 yang dibina sejak tahun 2008 terbiar dalam keadaan tidak siap)

Dengan projek melebihi 300 meter biasanya mengambil masa lebih dari 5 tahun untuk disiapkan, risiko kewangan tambahan disebabkan oleh bangunan skala besar ini juga dianggap sebagai penyebab mengapa pencakar langit kini diharamkan di China.

Gelombang ekonomi dapat berubah dengan mudah dalam tempoh pembinaan bangunan tinggi yang lama, sehinggakan membuatkan pemaju tidak memperoleh keuntungan.

Dan dengan kebanyakan pemaju dan kontraktor China sekurang-kurangnya separa milik kerajaan China, beban kewangan bagi projek mega ini biasanya terpaksa ditanggung oleh kerajaan.

Dalam kes-kes yang melampau, seperti projek Goldin Finance 117 setinggi 596 meter di Tianjin dan projek Wuhan Greenland Center setinggi 477 meter, kedua-duanya ditangguhkan tanpa had dan terbiar menghiasi langit sebegitu sahaja.

Pembinaan Goldin Finance 117 bermula pada tahun 2008 namun terhenti sebanyak dua kali dan sehingga kini ia masih belum siap.

Dasar baru untuk menangani masalah pencakar langit dan bangunan tiruan ini juga mungkin merupakan respon terhadap pihak media yang memberikan komen negatif di seluruh dunia.

Ketika China terus berkembang, tumpuan beralih ke arah penempatan, dengan daerah-daerah besar yang dirancang untuk mewujudkan bandar-bandar yang lebih ekonomik, hijau dan indah yang memberikan penekanan kepada rakyat dan lebih praktikal.

Walaupun kita belum tahu betapa ketatnya kerajaan China akan menguatkuasakan peraturan ini, namun pengurangan ketinggian Pusat Suzhou Hungam dari 729 meter kepada 499 meter mungkin menjadi petanda bahawa ketinggian pencakar langit China sudah sampai ke penghujungnya.


Yoshiko Kawashima - Puteri China yang Menjadi Perisik Jepun

Kisah kehidupan wanita bernama Yoshiko Kawashima ini seumpama sebuah filem. Dia yang dilahirkan sebagai seorang puteri China pada awal abad ke-20 telah dihantar ke Jepun setelah kejatuhan Dinasti Qing.

Dia dibesarkan sebagai seorang perisik dan sanggup menyamar sebagai seorang lelaki demi mengembalikan kegemilangan keluarganya. Bagi Jepun, Kawashima adalah seorang pahlawan yang penuh inspirasi tetapi bagi China pula, dia adalah pengkhianat terbesar.

Dia dilahirkan sebagai Aisin Gioro Xianyu pada tahun 1907 dan merupakan salah seorang anak kepada Putera Shanqi berketurunan Manchu dari Dinasti Qing.

Keluarganya mula berkuasa sejak abad ke-17 selepas mengalahkan Dinasti Ming. Selama 200 tahun, Dinasti Qing memerintah sebuah negara yang makmur tetapi ketika Xianyu dilahirkan, cengkaman kuasa mereka semakin lemah.

Pada tahun 1911, satu revolusi yang dipimpin oleh Sun Yat-Sen telah menggulingkan Dinasti Qing dan tertubuhnya Republik China. Akibat kejatuhan ini, Xianyu dihantar untuk tinggal bersama rakan ayahnya, Naniwa Kawashima, di Jepun.

Xianyu kemudian tiba di rumah besar Naniwa di Tokyo dan telah diberi nama baharu sebagai Yoshiko Kawashima.

Puteri dalam buangan itu bukanlah seorang yang konvensional. Dia menunggang kuda ke sekolah, memotong rambut pendek dan berpakaian seperti lelaki. Ini merupakan kejutan kepada budaya Jepun yang sopan. Mungkin juga, Kawashima ingin menyembunyikan identiti sebenarnya daripada musuh-musuh ayahnya.

Kawashima ingin menjadi seperti idolanya, Joan of Arc, seorang wanita berpewatakan lelaki yang pernah memimpin pasukan perang di Perancis pada abad ke-15.

Puteri itu juga pernah memberitahu rakan sekelasnya bahawa jika dia mempunyai 3,000 orang tentera, dia akan menawan semula China. Bapa angkatnya juga memberi dorongan agar Kawashima kembali ke China untuk mengembalikan kekuasaan keluarganya.

Ketika semakin meningkat remaja, Kawashima mula terlibat dalam hubungan dengan beberapa orang lelaki dan menjadi perhatian media. Bapa angkatnya memutuskan untuk mengahwinkan Kawashima dengan seorang putera Mongolia bernama Ganjuurjab.

Walaupun bergelar seorang isteri, Kawashima enggan dikekang oleh perkahwinan. Dia mula terlibat dalam kehidupan malam di Tokyo sebelum berhijrah ke Shanghai.

Menjelang tahun 1931, puteri berusia 24 tahun itu hilang arah tanpa hubungan, keluarga dan wang. Dia sering dilihat berpeleseran di dewan tarian, bar atau kasino. Ketika inilah dia dihubungi pihak tentera Jepun.

Sebenarnya, sudah lama tentera Jepun memandang wilayah Manchuria yang terletak bersebelahan Korea sebagai hak milik sah Empayar Jepun.

Pada tahun 1931, tentera Jepun menanam bom di landasan kereta api di luar kota Shenyang dan menuduh pemberontak sebagai alasan untuk mereka menyerang seluruh timur laut China.

Apabila Jepun sudah menguasai Manchuria, mereka memerlukan alasan kukuh untuk menjadikannya kelihatan sah. Ketika inilah mereka memerlukan Kawashima.

Keberanian, semangat serta pertalian Kawashima dengan Mongolia dan Manchuria menjadi ciri-ciri utama dia direkrut sebagai perisik Jepun. Dia mula bekerja dengan tentera Jepun dan diletakkan di bawah pimpinan Jederal Kenji Doihaira.

Kawashima berjaya meyakinkan Maharaja Puyi dari Dinasti Qing (Maharaja terakhir China) yang digulingkan untuk menjadi pemerintah Manchukuo. Dengan ini, Kawashima mencapai matlamatnya untuk mengembalikan Dinasti Qing kepada tampuk kekuasaan.

Menurut seorang pegawai Jepun bernama Ryukichi Tanaka yang mempunyai hubungan sulit dengan Kawashima, puteri itu kemudian mula menimbulkan kerusuhan di Shanghai.

Pada tahun 1932, Kawashima membayar beberapa penduduk untuk memulakan rusuhan dan pergaduhan ganas. Taktik kotor ini memberikan lebih alasan kepada Jepun untuk mengukuhkan kedudukan mereka di Shanghai.

Pada masa sama, Kawashima mula memimpin tentera kecil yang terdiri daripada beberapa ribu pasukan berkuda untuk menindas pejuang kebebasan China.

Pegawai tinggi Jepun ingin menggunakan Kawashima sebagai tokoh masyarakat. Pada tahun 1933, sebuah novel popular bertajuk The Beauty in Men's Clothing yang mengisarkan kisah Kawashima diterbitkan. Novel itu lebih mensensasikan kisah hidup Kawashima daripada menceritakan hal yang sebenar.

Apabila puteri itu kembali ke Jepun, dia menjadi perhatian dan dijemput untuk diwawancara rancangan radio serta merakam album untuk lagu rakyat Mogolia.

Menjelang 1940, watak romantis puteri Manchu yang menunggang kuda itu sudah semakin dilupakan. Tentera Jepun sudah muak dengan Kawashima yang terlalu terkenal untuk menjadi perisik dan terlalu lantang bersuara untuk menyimpan rahsia.

Ketika itu, Kawashima ketagih dengan morfin dan candu di samping menderita penyakit sifilis. Dia malah melakukan peras ugut terhadap warga China yang kaya sebelum dikenakan tahanan rumah.

Pada suatu hari, Jenderal Hayao Tada yang dikatakan pernah menjadi kekasihnya telah membantu memindahkan puteri itu untuk menjalani tahanan rumah di Jepun. Dia kemudian berpindah ke Beijing (ketika ini di bawah kawalan Jepun) dan tinggal di sana sehingga akhir Perang Dunia II.

Kawashima semakin kesunyian dan wangnya dihabiskan untuk tabiat dadahnya serta mendapatkan perlindungan tentera melalui rasuah.

Pada bulan Ogos 1945, pasukan Soviet menyerang Manchukuo dan menangkap Puyi serta mengakhiri rejim Jepun di sana. Dua bulan kemudian pada 10 Oktober 1945, China merebut semula Beijing. Keesokan harinya, pegawai polis menangkap Yoshiko Kawashima.

Dituduh sebagai pengkhianat bangsa, Kawashima diadili dalam perbicaraan yang menjadi tontonan umum. Apabila hakim tidak menemui bukti kukuh, mereka menggunakan novel yang ditulis mengenai puteri itu.

Kawashima mendakwa bahawa kisahnya di dalam novel itu banyak ditokok tambah dan ia akan menyebabkannya terbunuh. Dakwaannya benar kerana rakyat awam China yang telah ditindas Jepun sejak sekian lama menuntut dia dijatuhkan hukuman mati.

Pada 25 Mac 1948, Yoshiko Kawashima dibawa ke halaman penjara yang dipenuhi salji dan wanita itu ditembak di bahagian belakang kepala. Berakhirlah hidup puteri dalam buangan itu tetapi kisah dan reputasinya terus hidup sehingga hari ini.


Segalanya Yang Anda Perlu Tahu Mengenai Kontroversi Penganjuran European Super League

Baru-baru ini, dunia bola sepak Eropah tiba-tiba dikejutkan dengan berita pengumuman sebuah pertandingan baru yang akan dikenali sebagai European Super League atau Liga Super Eropah. Maka timbul pelbagai persepsi dan persoalan seperti apakah yang akan terjadi pada liga domestik sedia ada, apakah European Champions League dan EUFA Cup tidak lagi relevan?

Bagi yang tidak tahu, Liga Super Eropah bakal dianggotai oleh 12 kelab besar dari liga utama Eropah seperti EPL, La Liga dan Serie A. 12 kelab yang sudah menyatakan penyertaan mereka adalah Atlético Madrid, Real Madrid, Barcelona, AC Milan, Inter Milan, Juventus, Arsenal, Chelsea, Liverpool, Manchester City, Manchester United dan Tottenham Hotspur. Beberapa kelab lain dijangka akan turut menyertainya sekiranya pertandingan ini benar-benar direalisasikan.

Jika dilihat, 12 buah kelab ini adalah kelab-kelab gergasi daripada beberapa liga besar di Eropah dan mempunyai jumlah pengikut yang sangat ramai. Dengan jumlah pengikut yang ramai, FIFA dan UEFA telahpun mengeluarkan amaran bahawa kelab dan pemain yang terlibat bakal diharamkan daripada menyertai pertandinga anjuran mereka termasuklah Piala Dunia.

Jika diteliti, idea penubuhan Liga Super Eropah ini bukanlah baru malah sudah diutarakan seawal tahun 1980-an lagi. Ya, ini bermakna idea ini sudahpun dibincangkan lebih daripada 30 tahun! Penganjurannya telah diusulkan untuk musim 2021-2022. FIFA dan keenam-enam konfederasi bola sepak benua termasuk UEFA, telah menolak pembentukan liga ini.

Pada tahun 1998, syarikat Itali Media Partners meneliti idea tersebut dengan serius. Rancangan itu bagaimana senyap setelah UEFA bertindak untuk memperluas pertandingan Liga Juara-Juara (Champions League) dan membatalkan Piala Pemenang Piala (Cup Winners' Cup) untuk mengelakkan kelab-kelab yang sedang mempertimbangkan untuk keluar daripada saingan untuk membentuk Liga Super Eropah yang diusulkan. Nampaknya tindakan tersebut boleh dianggap berjaya.

Pada bulan Julai 2009, Florentino Pérez dari Real Madrid kembali memperjuangkan idea tersebut. Florentino Pérez mengkritik UEFA dan Liga Juara-Juara dengan mengatakan "kita harus menyetujui Liga Super Eropah baru yang menjamin bahawa pasukan yang terbaik selalu bermain dengan pasukan yang terbaik - sesuatu yang tidak berlaku di Liga Juara-Juara."

Perez menyatakan bahawa beliau akan mendesak pertandingan yang menampilkan pasukan-pasukan gergasi Eropah sekiranya UEFA tidak melakukan lebih banyak perkara untuk memastikan pasukan-pasukan ini saling bermain setiap tahun. Di bawah rancanganya, pasukan terbaik di benua Eropah akan tetap menjadi sebahagian daripada liga domestik masing-masing, tetapi akan dijamin peluang untuk bermain satu sama lain pada akhir musim liga domestik.

Kemudian pada bulan Ogos 2009, pengurus Arsenal, Arsène Wenger meramalkan liga super akan menjadi kenyataan dalam masa 10 tahun kerana tekanan pendapatan terhadap pasukan elit benua itu. Ya, inilah penyebab utama mengapa pembentukan Liga Super Eropah dianggap perlu oleh kelab-kelab besar ini.

Pada 2016, wakil daripasa beberapa kelab Liga Perdana Inggeris - Arsenal, Chelsea, Liverpool, Manchester City, dan Manchester United dilihat mengadakan pertemuan dengan wakil Stephen M. Ross yang membincangkan cadangan penubuhan Liga Super Eropah. Pada bulan November 2018, laman Football Leaks mendakwa bahawa telah ada perbincangan tersembunyi mengenai penciptaan pertandingan kelab benua baru dikenali sebagai Liga Super Eropah, yang akan dianjurkan pada tahun 2021.

Akibat pandemik COVID-19 banyak industri terjejas teruk termasuklah kelab-kelab bola sepak. Akibatnya, banyak kelab bola sepak mengalami masalah kewangan. Bagi kelab besar, mereka turut menghadapi kesukaran kerana masih terikat dengan kontrak untuk membayar gaji pemain-pemain bintang yang sangat tinggi. Maka penubuhan Liga Super Eropah ini dilihat sebagai satu solusi kepada masalah kewangan yang membelenggu pasukan-pasukan besar ini.

Walaupun idea penubuhannya dikritik ramai pihak, cadangan ini tetap dibincangkan dan terdapat dokumen cadangan ini yang didedahkan menunjukkan bahawa liga seperti ini akan dimulakan pada musim 2022-23, dengan 15 anggota tetap termasuk enam kelab Liga Perdana dan setiap kelab akan dibayar hingga £310 juta untuk menyertainya diikuti oleh hingga £213 juta untuk setiap musim berikutnya.

Penganjuran pertandingan baru ini merupakan ancaman terhadap persatuan bola sepak di seluruh benua dan serangan langsung terhadap UEFA, yang memperoleh 51% dari pendapatannya berjumlah $2.37 bilion dari hak media bagi penganjuran Liga Juara-Juara pada 2018-19. Kumpulan yang ingin menubuhkan Liga Super Eropah ini pada mulanya akan dibiayai oleh JPMorgan, yang dilaporkan telah membuat komitmen untuk Liga Super ini sekurang-kurangnya berjumlah $4 bilion.

UEFA memperoleh hampir $4 bilion setiap tahun dari hak media untuk semua pertandingannya, tiga kali ganda daripada jumlah yang dikumpulkannya pada tahun 2011-12, menurut laporan kewangan terbaru persatuan itu. Pakej penyiaran Liga Super Eropah itu sendiri kelak boleh berjumlah ratusan juta setiap tahun, dan ia mempunyai peluang besar untuk menggabungkan hak siaran televisyen tradisional dengan penstriman, langganan, perjudian dan media sosial secara global yang belum pernah terjadi sebelumnya.

UEFA, badan pentadbiran yang mengawasi bola sepak Eropah dan salah satu daripada enam subsidiari FIFA, mengadakan pertandingan di antara pasukan kebangsaan seperti Kejuaraan Eropah dan juga Liga Juara-Juara yang terkenal di dunia. Mereka menguruskan wang hadiah, mengawal hak media dan menetapkan peraturan untuk 55 persatuan anggotanya.

Kehilangan pasukan-pasukan besar ini jelas satu ancaman buat UEFA kerana mereka turut akan kehilangan peminat nama-nama besar bola sepak seperti Messi dan Ronaldo, seterusnya mempengaruhi jumlah pendapatan mereka daripada hak penyiaran.

Langkah ini, walaupun berani, tidak menghairankan, kata perunding sukan Marc Ganis. Peningkatan kos pembelian pemain dan gaji yang semakin tidak masuk akal menyebabkan kelab-kelab besar melihat penglibatan mereka dalam Liga Super Eropah ini sebagai satu jalan keluar daripada masalah ini.

Yuran hak media yang makin lumayan dan pemilik pasukan baru yang membanjiri sukan ini dengan wang telah memberi peluang kepada kelab untuk memperoleh lebih banyak pendapatan untuk kelab. Pengumuman mengenai Liga Super Eropah merupakan satu lagi langkah untuk kelab memperoleh lebih banyak wang.

Idea penganjuran Liga Super Eropah ini telah dikritik oleh peminat dan pengkritik kerana kesannya yang berpotensi menghancurkan liga domestik, Liga Juara-Juara dan kelab-kelab yang lebih kecil.

Ia dilihat oleh beberapa pihak hanya sebagai "rampasan kuasa" oleh kelab-kelab besar untuk lebih banyak wang dan kawalan ke atas bola sepak. Pemain tengah Jerman dan Real Madrid Toni Kroos mengkritik rancangan itu pada tahun 2020, dengan mengatakan "jurang antara kelab besar dan kecil akan semakin bertambah".

Walaupun faktor kewangan menjadi sebab utama penganjuran Liga Super Eropah ini, segelintir pihak berpendapat bahawa ia tidak semestinya menjanjikan pertandingan yang lebih menarik walaupun disertai oleh kelab-kelab besar. Benar, perlawanan antara kelab-kelab besar tidak sentiasa menarik, ada kalanya lebih bosan jika dibandingkan dengan perlawanan antara kelab besar dan kelab bawahan yang penuh dengan kejutan.

Seperkara lagi yang perlu dilihat adalah status dan prestasi semasa kelab-kelab besar yang terlibat. Tidak kira sebagus mana pun sesebuah kelab itu, pasti ada pasang-surutnya. Ini berlawanan dengan format Liga Juara-Juara Eropah dimana kelayakannya ditentukan berdasarkan ranking kelab dalam sesebuah liga domestik tahun sebelumnya.

Walaupun beberapa badan pentadbiran liga domestik "mengugut" untuk menggantung penyertaan kelab-kelab yang terlibat dalam Liga Super Eropah ini, namun bukanlah atas faktor terdapat pertembungan antara perlawanan Liga Super Eropah dan liga domestik (EPL, La Liga dll).

Penganjuran Liga Super Eropah ini sama sekali tidak berniat untuk menggantikan liga domestik di negara asal kelab-kelab yang terlibat. Sebaliknya, ia hanya dilihat sebagai alternatif kepada pertandingan Liga Juara-Juara Eropah yang sedia ada.

Berikut adalah format pertandingan Liga Super Eropah yang dinyatakan dalam laman rasmi mereka:

Adakah ini langkah yang bijak daripada kelab-kelab besar ini untuk memastikan kantung keuntungan mereka sentiasa deras ketika pandemik COVID-19 sedang melanda ketika ini dan pada masa yang sama menghancurkan monopoli UEFA dan FIFA? Adakah ia  dianggap sebagai satu pengkhinatan kepada penyokong kepada pasukan?


Bagaimanakah Bhutan Berjaya Memvaksin 93% Populasi Dewasa Dalam 2 Minggu?

Ketika artikel ini ditulis, negara kita sedang melalui fasa pertama program vaksinisasi nasional. Untuk fasa pertama ini, ianya difokuskan kepada pekerja barisan hadapan dan beberapa individu terpilih yang layak terlebih dahulu sebelum diperluaskan kepada lebih ramai rakyat Malaysia.

Namun, ada kisah menarik mengenai sebuah negara yang mungkin jarang kita dengar iaitu Bhutan. Tidak sampai dua minggu yang diperlukan untuk kerajaan Bhutan yang terletak di wilayah Himalaya memvaksinasi hampir semua penduduknya yang layak.

Kempen vaksinasi negara itu bermula pada 27 Mac. Pada 8 April, menurut Kementerian Kesihatan, 93% orang dewasa yang memenuhi syarat telah mendapat dos pertama mereka. Pegawai mengatakan bahawa 472,139 individu berusia antara 18 dan 104 telah divaksinasi pada tarikh itu dan mereka menggesa individu lain yang layak untuk mengikutinya.

Dalam satu kenyataan, Menteri Kesihatan Dasho Dechen Wangmo menyifatkan kempen itu sebagai "rasa tanggungjawab setiap rakyat untuk melindungi negara dan orang yang kita sayangi". Beliau mendesak individu untuk diberi vaksin untuk melindungi diri dan masyarakat mereka serta Raja Jigme Khesar Namgyel Wangchuck.

"Raja Jigme Khesar Namgyel Wangchuck mengatakan akan mengambil vaksin hanya setelah setiap orang yang layak di negara ini menerima dos mereka dengan selamat", katanya. "Kita semua harus maju, agar kita memberi jalan kepada Yang Mulia Raja untuk menerima vaksin secepat mungkin."

Secara keseluruhan, kira-kira 64% daripada 735,553 penduduk Bhutan telah diberi vaksin setakat ini. Itu meletakkan negara ini di belakang Seychelles yang telah memvaksinasi 66% penduduknya yang berjumlah hampir 100,000, menurut The Associated Press.

Pegawai kesihatan mengatakan dos kedua akan diberikan selepas 8 hingga 12 minggu. Negara itu menerima 550,000 dos vaksin AstraZeneca, yang dikenali sebagai Covishield, dalam dua kumpulan pada bulan Januari dan Mac dari India, lapor Daily Bhutan.

Bhutan melancarkan kempen vaksinasi pada akhir bulan lalu bertepatan dengan "tarikh baik dalam astrologi Buddha". Pada 27 Mac, seorang birokrat berusia 30 tahun menjadi penerima vaksin COVID-19 pertama di negara ini, diikuti oleh Perdana Menteri Lotay Tshering, ahli keluarganya dan pelbagai menteri kabinet.

Memandangkan kadar jangkitan penyakit ini yang tinggi, Bhutan menyasarkan untuk memastikan lebih 70% rakyatnya divaksin untuk memastikan imuniti kelompok dapat diwujudkan. Dengan sokongan luar biasa dari semua rakyat Bhutan, negara tersebut akan menjadi salah satu negara pertama yang mencapainya.

Vaksin diedarkan ke lebih dari 1200 pusat vaksinisasi di seluruh negara dengan menggunakan prosedur operasi yang ketat. Hampir 3,300 pekerja kesihatan dan 4,400 sukarelawan dikerahkan di seluruh negara untuk membantu memastikan pelancaran program vaksinasi yang dijalankan.

Lebih daripada 85% orang dewasa yang layak di negara ini telah menerima dos pertama dalam tempoh tujuh hari pertama kempen ini dijalankan. Walaupun kempen vaksinasi formal hanya akan berlangsung selama satu minggu, dos vaksin masih tersedia di pusat-pusat kesihatan tertentu untuk individu yang belum menerimanya.

Sementara itu, individu dengan masalah mobiliti seperti lokasi penempatan yang jauh dapat mendaftar untuk program vaksinasi dari rumah di mana pasukan kesihatan akan datang ke rumah mereka untuk memberikan suntikannl dos vaksin yang diperlukan.

Akhbar milik negara tersebut, Kuensel menyatakan dalam sebuah artikel bahawa usaha negara untuk memerangi wabak coronavirus telah "mendapat penerimaan bagus secara menyeluruh sejak awal. Terima kasih kepada kepemimpinan, pekerja barisan hadapan dan semua rakyat yang mempunyai rasa tanggungjawab yang sama terhadap negara mereka".

Walaupun menyatakan bahawa masih terlalu awal untuk meraikan kejayaan ini sebelum orang ramai mendapat dos kedua, ia mengatakan bahawa saiz negara yang kecil telah pasti menyumbang kepada keberhasilan program pemberian vaksin dan hal ini mempunyai implikasi untuk menangani masalah lain yang berkaitan dengan ekonomi, pengangguran dan teknologi.

Kerajaan percaya kejayaan program ini boleh ditiru untuk menjalankan program-program lain yang bermanfaat kepada rakyat.


5 Jenayah Yang Lahir Disebabkan Program Vaksinasi Covid-19

Ramai nampaknya tak sabar-sabar nak menunggu giliran untuk mendapatkan vaksinasi Covid-19.

Namun dalam kita tak sabar-sabar tu, kita juga perlulah berhati-hati dan cakna berkenaan beberapa jenayah dan kesalahan yang berkait rapat dengan imunisasi telah dilakukan oleh segelintir individu tidak bertanggungjawab.

Berikut adalah lima kejadian unik yang berlaku hanya disebabkan sentimen terdesak pihak yang sanggup mengambil kesempatan, atas insiden yang sedang berlangsung.

Kumpulan-kumpulan sindiket jenayah pantas menghidu peluang ekoran wujudnya keperluan oleh orang ramai, untuk mendapat vaksin ekoran jumlah dos yang terhad.

Beberapa serbuan yang dilakukan oleh Polis Antarabangsa atau Interpol ke atas beberapa buah kilang yang terletak di China dan Afrika Selatan, berjaya menemui kegiatan sindiket penghasilan vaksin - yang didalangi oleh warga China dan Zambia.

Dalam serbuan tersebut, kilang kecil itu didapati telah pun berjaya menghasilkan lebih 2,400 dos menyerupai vaksin sebenar. Diramalkan serbuan itu hanyalah tangkapan ke atas sebahagian kecil sahaja sindiket sebenar.

Beberapa sampel vaksin palsu berjenama 'Pfizer' yang didakwa keluaran Mexico turut sama telah dilaporkan ditemui mula diedarkan di sekitar Amerika Syarikat.

Anda pasti merasa aneh melihat gambar di mana kenderaan yang mengangkut dos-dos vaksin perlu dilindungi oleh kenderaan pengiring. Ada sebabnya kenapa tindakan sedemikian perlu diambil.

Sudah beberapa kejadian kecurian melibatkan vaksin Covid-19 dilapor, melibatkan negara seperti Amerika Syarikat dan yang terbaru, berlaku di India. Seorang petugas barisan hadapan di Florida bernama Joshua Colon didapati terlibat mencuri 10 dos vaksin jenis Moderna.

Dia menggunakan kedudukannya sebagai anggota paramedik yang sepatutnya ditugaskan menjalankan vaksinasi ke atas ahli bomba dengan memalsukan dokumen vaksinasi, bagi menutup kecurian beliau.

Dalam kes yang berlaku pada 14 April 2021, 320 dos vaksin keluaran Sinovac didapati hilang semasa dalam perjalanan dari pusat penyimpanan ke lokasi vaksinasi sepatutnya dijalankan. Suspek kejadian sudah diberkas namun apa yang berlaku kepada vaksin tersebut belum lagi dilaporkan.

Tahukah anda jualan vaksin secara tidak sah, sebenarnya sedang berleluasa melalui DarkWeb? Kajian yang dijalankan oleh firma sekuriti Karpersky mendapati terdapat lebih 15 laman web pasaran gelap yang menawarkan jualan vaksin.

Namun daripada kesemua jualan yang ada serta tidak diketahui dari mana sumbernya, dianggarkan hanya 30% vaksin yang dijual adalah vaksin sebenar sementara selebihnya mungkin vaksin palsu atau helah penipuan semata-mata. Satu dos dikatakan mampu mencecah $1,200.

Beberapa negara seperti Brazil dan Filipina turut sama melaporkan berlaku aktiviti jualan vaksin secara kecil-kecilan, tidak diperjelaskan adakah melibatkan vaksin sebenar atau palsu.

Salah satu perkara yang paling merisaukan orang ramai berkaitan vaksinasi Covid-19, adalah kekangan yang bakal mereka hadapi dalam perjalanan seandainya masih belum divaksinkan.

Keperluan ini menyebabkan wujud sindiket-sindiket di beberapa buah negara yang mula mengambil pesanan dalam menyediakan sijil atau pas vaksinasi kepada individu yang memerlukan.

Setakat ini, jualan hanya dilakukan melalui saluran Dark Web di mana sindiket-sindiket ini yang mensasarkan warga Amerika Syarikat, menawarkan sijil yang diakui sangat mirip dengan sijil sebenar. Seseorang boleh melakukan pesanan yang akan disiapkan dalam tempoh 2 ke 3 hari dengan kadar bayaran sekitar $200 untuk satu nama.

Pembeli juga diberi kebebasan untuk memilih tarikh dan waktu dia 'telah' divaksinasi, yang akan dicetak dan dipaparkan dalam sijil tersebut dengan individu anti-vaksin menjadi pelanggan utama sindiket ini.

Naluri manusia apabila berada dalam keadaan tertekan, selalunya akan menyebabkan kita mula mementingkan diri sendiri. Begitulah agaknya yang berlaku kepada ramai individu yang ditangkap sanggup melakukan pelbagai helah bagi memastikan mereka menjadi penerima awal vaksinasi.

Dua orang wanita di Florida, Amerika Syarikat berusia 30-an dan 40-an bersusah payah cuba menyamar sebagai nenek tua, lengkap dengan dokumen-dokumen palsu kelahiran bagi mendapatkan suntikan terlebih dahulu. Helah kedua-dua wanita itu berjaya dalam cubaan dos pertama, tetapi mereka berjaya ditahan dalam usaha mendapatkan dos kedua.

Seorang doktor yang bertugas di Hollywood dilaporkan menerima wang suapan melebihi $10,000 untuk membolehkan beberapa orang nama besar bidang perfileman didahulukan dalam senarai penerima vaksin.

Taktik paling popular di kalangan individu yang hanya tahu mementingkan diri sendiri ini adalah dengan menyamar sebagai pekerja barisan hadapan.

Kes paling unik melibatkan taktik ini, setakat ini dilakukan oleh pasangan hartawan dari Kanada bernama Rodney Baker dan Ekaterina Baker, pemilik rangkaian kasino berstatus jutawan.

Pasangan itu menempah pesawat peribadi untuk hadir ke sebuah kawasan terpencil didiami lebih 100 orang asal Kanada yang terletak di Beaver Creek, Yukon - lalu menyamar sebagai pekerja hotel di situ untuk memastikan mereka divaksinkan kerana mereka tahu komuniti tersebut sedang menjalani proses vaksinasi mereka.

Nasihat kami kepada petugas barisan hadapan yang bertanggungjawab menjalankan vaksinasi - pikul amanah anda dengan baik dan berhati-hatilah dengan individu yang sanggup menyamar untuk mendapatkan vaksin.


Lina Medina - Ibu Paling Muda Dalam Dunia

Pada tahun 1939, satu pasangan ibu bapa di sebuah kampung terpencil di Peru menyedari bahawa perut anak perempuan mereka semakin membesar. Risau jika ia disebabkan tumor, Tiburelo Medina dan Victoria Losea membawa anak mereka berjumpa doktor di bandar Lima.

Pasangan itu terkejut apabila doktor memberitahu bahawa anak perempuan mereka, Lina Medina, hamil tujuh bulan. Pada 14 Mei 1939, Lina Medina melahirkan seorang bayi lelaki sihat melalui pembedahan. Pada usia 5 tahun, tujuh bulan dan 21 hari, Lina Medina menjadi ibu termuda di dunia.

Kes Medina mengejutkan pakar pediatrik dan menarik perhatian antarabangsa. Hingga hari ini, Medina tidak pernah memberitahu siapakah ayah kepada bayinya dan keluarganya mengelak sebarang peluang untuk ditemu ramah.

Walaupun kes ibu muda ini diselubungi misteri, pihak perubatan cuba mengungkap bagaimana Lina Medina hamil dan siapakah bapa kepada bayi itu.

Lina Medina dilahirkan di salah satu kampung termiskin di Peru dan kehamilannya jelas mengejutkan ahli keluarganya dan orang ramai. Namun, ahli endokrinologi pediatrik menganggap kehamilan ini sesuatu yang mempunyai penjelasan sendiri.

Dipercayai bahawa Medina mempunyai keadaan genetik yang jarang berlaku dikenali sebagai precocious puberty (akil baligh awal). Keadaan ini menyebabkan tubuh kanak-kanak berubah menjadi dewasa sebelum waktunya.

Kanak-kanak lelaki yang mengalami keadaan ini biasanya mengalami suara yang dalam, kemaluan membesar dan mempunyai bulu pada muka. Bagi kanak-kanak perempuan pula, mereka akan didatangi haid dan payudara membengkak lebih awal.

Keadaan ini mempengaruhi kira-kira 1 daripada 10,000 kanak-kanak. Jumlah kanak-kanak perempuan yang mengalami kondisi ini adalah 10 kali lebih banyak berbanding kanak-kanak lelaki.

Biasanya, penyebab akil baligh awal tidak dapat dikenal pasti. Namun, kajian terbaru mendapati bahawa kanak-kanak yang mengalami penderaan secara seksual boleh mengalami akil baligh lebih cepat berbanding biasa.

Dalam kes Lina Medina, Dr. Edmundo Escomel melaporkan kepada jurnal perubatan bahawa kanak-kanak itu mungkin didatangi haid seawal lapan bulan. Namun, penerbitan lain berpendapat bahawa Lina mungkin didatangi haid ketika berusia tiga tahun.

Pemeriksaan lanjut terhadap Medina mendapati kanak-kanak itu sudah mengalami perkembangan payudara, pinggul yang lebih lebar dan pertumbuhan tulang seperti yang dialami mereka yang akil baligh.

Keadaan precocious puberty hanya menjelaskan sebahagian sahaja bagaimana Lina Medina hamil, bukanlah semuanya. Medina tidak pernah memberitahu doktor atau pihak berkuasa siapakah bapa kepada bayinya itu. Mungkin kerana usianya yang masih terlalu muda, dia tidak memahami apa yang berlaku.

Dr. Escomel mengatakan bahawa Medina tidak memberikan respon yang tepat ketika disoal tentang bapa bayi tersebut.

Ayah Medina iaitu Tiburelo yang bekerja sebagai tukang besi ditangkap kerana disyaki memperkosa anaknya. Namun, dia dibebaskan dan tuduhan ke atasnya digugurkan kerana kekurangan bukti atau saksi. Tiburelo pula menafikan dengan tegas terhadap tuduhan itu.

Beberapa agensi berita membuat spekulasi bahawa Medina mungkin diserang ketika perayaan yang diadakan di kampungnya tetapi dakwaan ini tidak pernah dibuktikan.

Sejak kehamilan Lina Medina diketahui umum, kisah itu mendapat perhatian dari seluruh dunia.

Akhbar di Peru menawarkan sejumlah wang yang banyak untuk menemuramah kanak-kanak itu tetapi tidak berjaya. Begitu juga dengan akhbar dari Amerika Syarikat.

Bahkan, keluarga Medina ditawarkan untuk diterbangkan ke Amerika Syarikat tetapi keluarga itu menolak dan enggan bercakap secara terbuka.

Dengan misteri yang menyelubungi kehamilan Medina dan keengganan keluarganya ditemuramah, beberapa pemerhati menuduh bahawa keluarganya berbohong mengenai kehamilan itu.

Namun tuduhan itu tidak kukuh kerana keluarga Medina tidak mendapat apa-apa keuntungan dari kisah ini dan banyak dokumentasi perubatan mengenai kehamilan kanak-kanak ini.

Hanya dua keping sahaja gambar kehamilan Medina yang diketahui wujud. Satu daripadanya ialah gambar berkualiti rendah yang pernah diterbitkan dalam laporan perubatan.

Fail kesnya juga mengandungi banyak laporan oleh doktor yang merawatnya termasuklah gambar sinar-X perutnya yang jelas menunjukkan tulang janin yang sedang berkembang dalam perutnya. Ujian darah juga mengesahkan kehamilan Medina.

Lina Medina melahirkan anak melalui kaedah Cesarean (pembedahan). Walaupun pinggul Medina melebar lebih awal daripada sepatutnya, dia mungkin akan mengalami kesulitan melahirkan bayi melalui saluran kelahiran biasa.

Bayi Medina dinamakan sebagai Gerardo. Selepas melahirkan anak dan diperiksa doktor, Medina pulang ke kampung keluarganya selepas dibenarkan keluar dari hospital.

Dua tahun selepas melahirkan anak, seorang doktor pakar bernama Paul Koask mendapat kebenaran untuk mengunjungi keluarga Medina. Koask mendapat bahawa ibu termuda di dunia itu mempunyai kecergasan "melebihi tahap normal" dan bayinya juga sihat.

Menurut Dr. Koask, Medina menganggap bahawa Gerardo sebagai adiknya, begitu juga dengan ahli keluarganya yang lain.

Seorang pakar obstetrik bernama Jose Sandoval yang menulis buku mengenai kes Medina mengatakan bahawa kanak-kanak itu lebih suka bermain dengan anak patung berbanding bayinya.

Gerardo juga membesar dengan berfikir bahawa Medina adalah kakaknya sendiri sehinggalah dia mengetahui hal yang sebenar ketika berusia 10 tahun.

Walaupun Gerardo sihat sepanjang hayatnya, dia akhirnya meninggal dunia pada usia yang agak muda ketika berusia 40 tahun pada 1979 akibat penyakit tulang.

Bagi Lina Medina pula, penulis tidak dapat mengesahkan sama ada dia masih hidup atau sudah meninggal dunia. Selepas kes kehamilannya yang menggemparkan dunia, Medina memilih untuk menjalani kehidupan yang tenang dan jauh daripada khalayak ramai di Peru.

Dia mendapat pekerjaan sebagai seorang setiausaha kepada doktor yang menyambut kelahirannya. Pendapatan yang diperolehinya digunakan untuk membayar yuran persekolahan Gerardo dan dirinya sendiri.

Medina kemudian mengahwini seorang lelaki bernama Raul Jurado pada awal 1970-an dan melahirkan anak keduanya ketika berusia 30-an. Pada tahun 2002, Medina dan Jurado masih merupakan pasangan suami isteri dan tinggal di kejiranan miskin di Lima.

Jika masih bernyawa pada hari ini, Medina mungkin sudah berusia hujung 80-an.


Bateri Berlian Dari Sisa Radioaktif Ini Mampu Bertahan 28 Ribu Tahun

Mungkin setelah membaca tajuk artikel ini anda akan menyangka ianya hanyalah sekadar clickbait untuk mengklik dan membaca artikel ini bukan?

Tidak sama sekali. Namun, inilah dakwaan yang dikeluarkan oleh sebuah startup daripada Amerika Syarikat, NDB atau Nano Diamond Battery. Bagaimanakah mungkin sesebuah bateri mampu bertahan selama puluhan ribu tahun?

Sekiranya dakwaan ini benar, maka anda boleh menggunakan bateri ini seumur hidup anda tanpa perlu langsung untuk mengecasnya! Bayangkan berapa banyak masa yang telah dihabiskan anda untuk mengecas peranti anda sebelum ianya boleh digunakan kembali.

Perlumbaan untuk menghasilkan sel bateri yang mempunyai kapasiti yang besar dan lebih tahan lama merupakan satu persaingan yang sihat. Malah, sebelum ini kami juga pernah berkongsi mengenai 6 teknologi bateri yang merevolsi dunia teknologi pada masa hadapan.

Bateri Berlian Nano adalah bateri diperbuat daripada alfa, beta, dan neutron volatik berasaskan berlian berkuasa tinggi. Untuk membina bateri berlian nano, NDB menggabungkan isotop radioaktif dari sisa nuklear dengan lapisan berlian nano berlapis.

Berlian adalah bahan yang sukar diperolehi dan mahal, tetapi ciri konduktiviti haba yang sangat baik menjadikannya lebih luar biasa sebagai bahan dalam bidang pembinaan peranti.

Berlian kristal tunggal bersaiz mikro menggerakkan haba dari bahan isotop radioaktif dengan begitu cepat sehingga akan menjana elektrik. Para saintis mengemukakan konsep bateri diamond nuclear voltaic (DNV) pertama menggunakan sisa graphite dari graphite yang disejukkan di loji nuklear.

Graphite yang tercemar dengan radioaktif ini dapat bertahan ribuan tahun dan berlian pengalir haba menarik tenaga itu dan menghasilkan tenaga elektrik sepanjang masa. Konsep NDB adalah sama, tetapi menggunakan beberapa lapisan berlian dan panel sisa radioaktif untuk menghasilkan jumlah tenaga yang lebih tinggi.

Graphite radioaktif mengandungi C-14, radioisotop karbon pemancar sinar-beta yang berubah menjadi nitrogen yang tidak berbahaya, anti-neutrino, dan yang lebih penting ialah elektron yang bertenaga. Pihak NDB memutuskan untuk memanfaatkan tenaga daripada 2 bahan ini untuk menghasilkan bateri luar biasa ini.

Oleh kerana graphite dan berlian terbuat dari karbon, jadi seseorang dapat membuat berlian C-14 radioaktif daripada graphite C-14 radioaktif. Dengan cara ini, elektron bertenaga yang dilepaskan dari radioaktif dapat menyebarkan dan menyimpan tenaga di berlian untuk menghasilkan pancaran elektron sebanyak 360 - hingga 11,400 elektron secara purata.

Apabila melibatkan penggunaan sisa radioaktif, persoalan pertama yang pastinya muncul di kepala kita adalah bateri ini selamat untuk digunakan pada peranti atau gajet yang digunakan setiap hari? Satu perkara lagi, adakah bateri ini mudah dihasilkan dalam skala besar?

Walaupun konsepnya nampak mudah, realitinya lebih rumit. Setiap sel bateri hanya akan menghasilkan jumlah tenaga yang kecil, jadi sel mesti digabungkan dalam jumlah yang besar untuk memberi tenaga pada peranti biasa dan lebih besar.

Berlian adalah bahan paling keras yang diketahui oleh manusia. Ia juga mempunyai konduksi tenaga tinggi, yang bermaksud ianya berkemampuan dengan cepat memindahkan haba dari graphite radioaktif. Jadi lapisan berlian tidak hanya mengumpulkan cas, tetapi juga mencegah kebocoran radiasi.

Oleh kerana isotop karbon-14 mempunyai masa half-life dalam jarak ribuan tahun dan berlian hampir tidak dapat dihancurkan, NDB merasa yakin dakwaan mereka bahawa bateri yang dihasilkan ini mampu bertahan seihngga 28 ribu tahun ini adalah benar dan tepat, bukan setakat gimik pemasaran semata-mata.

Nima Golsharifi, CEO dan pengasas bersama NDB mendakwa bateri NDB ini adalah produk hijau dan wajar diberikan kredit kerana 2 sebab. Pertama, ianya menukar sisa radioaktif kepada sesuatu yang berguna dan keduanya kerana ianya tahan lebih lama daripada mana-mana bateri di pasaran, seterusnya dapat mengurangkan pencemaran alam sekitar.

Di seluruh dunia terdapat 34 juta meter kiub sisa nuklear yang dihasilkan yang bernilai lebih dari 100 bilion dolar AS untuk mengurus dan membuangnya. Sebilangan besar sisa ini adalah graphite yang digunakan sebagai moderator dan reflektor dalam reaktor nuklear untuk  meningkatkan kecekapannya.

Graphite ini dengan sendirinya menjadi radioaktif kerana bertahun-tahun terdedah kepada radiasi. Sisa graphite ini dikategorikan sebagai salah satu sisa radioaktif yang berisiko tinggi. Oleh itu, ia adalah salah satu sisa radioaktif yang paling mahal dan bermasalah untuk disimpan.

Pihak NDB mengatakan bahawa bateri ini kelak bakal datang dalam 2 versi. Versi pertama adalah bateri yang boleh "tahan selama-lamanya", iaitu mampu bertahan sekurang-kurangnya 28 ribu tahun sebelum casnya habis dan tidak boleh digunakan lagi.

Sudah tentulah versi pertama ini lebih berguna dalam bidang aeroangkasa dan satelit. Kapal angkasa, misalnya, dapat dikirim ke sistem bintang lain dalam perjalanan selama berabad-abad dan mereka masih mempunyai kekuatan yang cukup untuk menghantar kembali mesej ke Bumi.

Ada juga versi untuk pengguna biasa yang dihasilkan untuk menghidupkan kenderaan elektrik, telefon pintar, dan peranti kecil lainnya. Oleh kerana graphite akan dibungkus dengan beberapa lapisan berlian sintetik, tidak akan ada radiasi yang keluar dari telefon anda.

NDB bahkan mendakwa bahawa tahap radiasi yang dikeluarkan oleh sel bateri akan lebih rendah daripada yang dipancarkan oleh tubuh manusia.


Kisah Gadis Colombia Yang Tidur Selama 2 Bulan Secara Berterusan - Sleeping Beauty

Tidur adalah salah satu rutin harian terpenting dalam kehidupan kita.

Ia memberikan kita rehat dan tenaga untuk meneruskan hari-hari yang mendatang.

Namun, tidur berlebihan juga akan membawa kemudaratan dan bagi seorang gadis malang di Colombia, dia tidak mempunyai pilihan selain daripada tidur.

Di Amerika Selatan, seorang ibu kepada gadis yang didiagnosis dengan masalah yang sangat jarang dikenali sebagai sindrom Kleine-Levin, telah meminta pertolongan pihak berkuasa disebabkan dia berhadapan masalah untuk menjaga anaknya.

Sharik Tovar, gadis berusia 17 tahun dari bandar Acacías di Colombia, menderita sindrom Kleine-Levin sejak dia berumur dua tahun.

Masalah kesihatan yang sangat jarang berlaku yang juga dikenali sebagai sindrom "Sleeping Beauty" ni dicirikan oleh episod tidur berlebihan yang berlebihan serta perubahan kognitif dan tingkah laku.

Tidak seperti kisah fiksyen Sleeping Beauty, penghidap sindrom Kleine-Levin boleh terbangun semasa episod dan kadang-kala bangun sendiri untuk makan atau ke tandas, menurut National Organization for Rare Disorders.

(Sharik Tovar tidur selama 2 bulan secara berterusan disebabkan penyakit hipersomnia)

Setakat ini, hanya 40 kes sahaja dilaporkan di seluruh dunia.

Hipersomnia adalah keadaan di mana anda merasa mengantuk berlebihan pada waktu siang dan ia mungkin berlaku walaupun selepas tidur yang panjang.

Nama lain untuk hipersomnia adalah mengantuk pada waktu siang yang berlebihan (EDS).

Dalah kes Sharik, episod hipersomnia yang dialaminya boleh berlanjutan sehingga dua bulan.

Dalam tempoh yang panjang ini, ibunya Marleny perlu mencairkan makanannya dan memberi makanan tersebut kepada anaknya setiap dua jam.

Lebih teruk, setelah mengalami hipersomnia yang berlarutan ini, Sharik menderita kehilangan ingatan sementara atau kekal.

Episod hipersomnia Sharik tidak terhenti di situ apabila ia sekali lagi berlaku pada Januari dan Februari 2019, kali ini ia berlaku selama 22 hari.

Seperti biasa, ibunya terpaksa memberi makan kepadanya setiap dua jam.

Marleny memberitahu bahawa episod hipersomnia terpanjang yang dialami anaknya adalah selama 2 bulan.

Tiub tidak dipasang pada Sharik kerana ibunya masih mampu memberi makan kepadanya menggunakan tangan, namun Marleny terpaksa mencairkan semua makanan yang dimasaknya.

Dia terpaksa berhenti kerja untuk menjaga Sharik secara sepenuh masa, yang membuatkan dia terpaksa meminta bantuan pihak berkuasa Colombia.

Malangnya rayuan Marleny tidak mendapat perhatian, dan ketika kes Sharik pertama kali menjadi tajuk utama di Colombia, datuk bandar Acacias berjanji akan menyediakan perumahan untuk keluarga tersebut, jadi mereka tidak perlu membayar sewa lagi.

Namun ia masih tidak ditunaikan dan pihak berkuasa tempatan tidak melakukan apa-apa sebaliknya memberikan pelbagai alasan.

Lebih malang, penyebab kepada sindrom Kleine-Levin masih belum diketahui  walaupun dinyatakan bahawa masalah ini mungkin berkaitan dengan jangkitan virus.

Sehingga kini, Sharik dan pesakit yang lain terpaksa hidup dengan masalah ini kerana masib belum ada penawar.


Berapa Harga Sebenar Kereta 'Recond' Popular Jepun Yang Dijual di Malaysia?

Kereta terpakai dari Jepun cukup popular di Malaysia sehingga menjadi rebutan orang ramai yang berminat mahu mendapatkan kenderaan mewah pada harga lebih rendah.

Dikenali dengan nama kereta 'recond', kereta 'grey market' atau kereta 'parallel import'; sehingga kini kereta terpakai Jepun menjadi alternatif kita sehinggakan pasaran jualannya juga agak besar.

Terdapat beberapa model dalam pasaran kereta 'recond' yang sering menjadi sebutan masyarakat Malaysia, kebiasaannya dijual pada harga lebih RM100,000.

Persoalannya - adakah harga yang telah ditetapkan penjual dan pengimport masuk ini terlalu tinggi jika dibandingkan dengan nilai asal model tersebut di negara asalnya sendiri?

Untuk memulakan artikel ini, kita lihat terlebih dahulu model popular keluaran Honda iaitu Oddyssey. Terdapat dua versi model ini dijual di Malaysia; versi rasmi jualan Honda Malaysia iaitu Oddyssey 2.4 berharga RM249,000 di Semenanjung Malaysia.

Bagi jualan di kawasan bebas cukai seperti Langkawi dan Labuan, harga yang ditetapkan adalah RM175,500.

Berapakah harga kereta Oddyssey versi recond? Dalam beberapa laman web jualan kereta popular, model versi tahun 2015 sehingga 2018 dijual daripada harga RM115,000 sehingga RM185,000.

Model terbaru Honda Oddyssey di Jepun pula dijual bermula dengan harga RM139,200 ke RM156,500 dalam versi spesifikasi petrol. Sementara bagi varian hibrid, harganya adalah RM167,200 ke RM182,400.

Model kenderaan keluarga ini cukup popular di kalangan rakyat Malaysia, disebabkan oleh keselesaan yang ditawarkan - khasnya bagi keluarga yang besar.

Datang dalam versi jualan rasmi oleh Toyota Malaysia, Alphard dibuka jualannya pada harga RM446,600 dan versi bebas cukai pula dijual pada harga RM258,200. Berapakah harga model popular ini dalam versi recond dan jualan di Jepun?

Versi recond model ini dari tahun 2015 ke tahun 2020 masih dijual pada harga tinggi, kebiasaannya bermula daripada RM220,000 sehinggalah RM310,000 untuk versi yang lebih baru.

Sementara harga Alphard di Jepun dibuka bermula RM133,500 sehinggalah RM294,000.

Model ini satu ketika dulu menjadi salah satu pilihan utama rakyat Malaysia berkeluarga yang cukup popular.

Bagaimanapun model ini hanya diperkenalkan dalam pasaran kita secara rasmi pada tahun 2014 di bawah nama 'Toyota Previa', dijual pada harga RM258,000 dan spesifikasinya kurang menyerlah berbanding versi di Jepun.

Ini menyebabkan pengguna kita terus kekal memilih versi recond yang banyak dalam pasaran khasnya versi 2015 ke atas, dijual pada harga RM120,000 ke RM195,000.

Produksi model ini telah ditamatkan sepenuhnya dalam mana-mana pasaran pada bulan Oktober tahun 2019 menandakan berakhirnya legasi kereta ini yang sangat popular bagi pemandu era 80-an dan 90-an.

Ramai mengidam nak bawa pulang sebuah Harrier. Bentuknya yang sporty tidaklah kelihatan seperti van makcik-makcik yang kerapkali membelenggu rekaan kenderaan lain.

Versi rasmi negara kita dijual pada harga RM249,700 dengan harga bebas cukainya di Langkawi dan Labuan, ditetapkan pada RM161,500.

Dalam pasaran recond pula, sebuah model versi 2016 dijual bermula dengan nilai RM145,000 dan untuk versi lebih baru boleh mencecah harga RM195,000. Versi Harrier masih dijual di Jepun, dengan model terbarunya dibuka jualan pada harga RM120,000 sehingga RM205,000.

Setiap kali tengok Vellfire atau abang kembarnya Alphard, penulis agak kagum juga bagaimana pemandu itu boleh mengendalikan kenderaan sebesar itu.

Rakyat Malaysia boleh memilih model Vellfire sama ada melalui jualan rasmi Toyota Malaysia pada harga RM367,800 atau pasaran recond bermula dari RM180,000 sehinggalah RM275,000.

Harga sebuah Vellfire di Langkawi dan Labuan pula dibuka pada harga RM218,750. Berapakah harga model sama di Jepun pula? Sebuah model sama di Jepun dengan spesifikasi rendah dijual pada harga RM133,500 sementara versi lebih tinggi pula mampu mencecah RM295,000 harganya.

Model lama yang sudah ditamatkan pengeluarannya sejak tahun 2017, Toyota Wish yang cukup popular di kalangan pembeli kereta recond secara rasmi digantikan dengan Toyota Sienta.

Nasib Sienta di negara kita juga malap, dilancarkan pada tahun 2017 sebelum ditamatkan jualan rasminya pada 2019 akibat angka jualan yang rendah. Walaupun demikian model Wish yang telah menggantikannya tampak terus diminati, mempunyai peminat setia dalam pasaran kereta terpakai.

Di Jepun, Wish berada dalam kelasnya tersendiri menjadi antara MPV termurah dalam pasaran dibuka untuk jualan bermula daripada RM72,000 sehingga RM98,000. Dalam pasaran recond tempatan pula, sebuah Toyota Wish versi 2015 sehinggalah 2017 masih boleh dimiliki pada harga di antara RM80,000 ke RM95,000.

Tidak ramai yang menyedari kita di Malaysia sebenarnya membayar harga yang agak tinggi untuk kereta terpakai, sedangkan kereta itu dijual lebih murah di Jepun sebagai model baru. Kaya kita ni.

Persoalan yang lebih penting - kenapa banyak sangat kereta recond Jepun masuk ke pasaran Malaysia? Baca artikel kami 'Fahami Mengapa Banyak Kereta Terpakai Jepun (Recon) di Malaysia' yang mengupas persoalan ini dengan lebih terperinci.


7 Individu Yang Mempunyai Koleksi Peribadi Paling Pelik Di Dunia

Sesetengah daripada kita terutamanya yang berkemampuan mungkin gemar mengumpulkan sesuatu barangan berharga, terutamanya koleksi 'rare" atau edisi terhad yang harganya boleh melonjak berkali-kali ganda daripada harga beliannya.

Ada individu gemar mengumpul setem, baju, kasut sneaker, penanda buku dan sebagainya. Setiap barangan yang dikumpul biasanya disimpan rapi kerana nilai sentimental yang ada pada setiap satu daripadanya. Namun, dalam artikel santai kali ini kami ingin berkongsi pula 7 individu yang mempunyai koleksi barangan yang dianggap pelik dan unik.

George Frandsen merupakan seorang lelaki yang memiliki koleksi najis dinosaur (atau dipanggil coprolite) terbanyak dengan memiliki 5,000 najis dalam koleksinya. Koleksinya ini juga mendapat pengiktirafan Guinness World Records.

Tetapi bagaimana George Frandsen bermula dengan koleksi pelik ini? Semasa masih muda, beliau mengunjungi sebuah kedai fosil di Utah dan menemui spesimen najis yang sangat mengagumkan.

Setelah membelinya, beliau mengembangkan minat unik dalam coprolite, mengumpulkan coprolite dalam pelbagai ukuran dari sekecil batu hinggalah sampel dengan berat lebih dari 4 paun! Beliau turut memaparkan koleksinya ini secara online di Poozeum.

Kon lalu lintas atau kon keselamatan merupakan elemen penting yang digunakan untuk memastikan keselamatan pengguna jalan raya dan mengawal pergerakan lalu lintas di setiap sudut. Tetapi di UK, seorang lelaki, David Morgan mempunyai minat pelik mengumpulkan kon keselamatan dan sudah mempunyai lebih 500 dalam koleksinya.

Kesungguhan untuk mengumpulkan kon keselamatan ini bermula pada tahun 1986. Ketika bekerja untuk Oxford Plastic Systems, David Morgan ditugaskan menyiasat tuntutan syarikat pesaing terhadap kon yang dihasilkan syarikatnya, kononnya syarikatnya meniru reka bentuk kon keselamatan milik pesaingnya.

Selepas memiliki 500 kon, beliau masih lagi mencari koleksi kon keselamatan yang pelik dan unik dari seluruh dunia untuk dimasukkan dalam koleksinya, antaranya kon keselamatan yang mempunyai 5 sisi.

John Reznikoff mempunyai salah satu hobi paling pelik di planet ini sebagai pengumpul rambut daripada beberapa selebriti terkenal di bumi. Diiiktiraf sebagai pemegang rekod dunia, John telah memiliki koleksi rambut dari Elvis Presley, Beethoven, Abraham Lincoln, John F. Kennedy, dan bahkan Marilyn Monroe.

Koleksi rambutnya itu yang kini diinsuranskan dengan harga $ 1 juta, adalah kebanggaan John Renzikoff kerana setiap satu menceritakan kisah-kisah penting tentang masa lalu. Walaupun koleksi rambut kelihatan aneh hari ini, ia sama dengan memiliki tanda tangan dan simbol status sebenar beberapa dekad yang lalu.

Kotak Pizza? Biasanya kita hanya akan membuangnya sahaja apabila sudah menghabiskan pizza yang dibeli. Namun, tidak bagi Scott Wiener dari Brooklyn yang lebih suka menyimpannya. Pada tahun 2013, Scott memegang rekod dunia untuk koleksi 595 kotak pizza.

Bagaimanakah segalanya bermula? Dalam perjalanan ke Israel tahun 2008, Scott Wiener melihat kotak pizza paling artistik yang pernah dilihatnya. Ketika itulah beliau menyedari bahawa kotak pizza mungkin menarik untuk dijadikan sebagai koleksi peribadi.

Sejak itu, Scott telah mengumpulkan kotak pizza unik dari seluruh dunia dengan bantuan keluarga, rakan dan peminat. Beliau turut malah menerbitkan sebuah buku, "Viva La Pizza! The Art of the Pizza Box” untuk berkongsi koleksi menakjubkannya dengan dunia. Dengan lebih dari 1,500 kotak beliau meminjamkan koleksi kotaknya ke muzium dan pameran untuk berkongsi cinta terhadap pizza.

Manfred Rothstein, pakar dermatologi profesional mempunyai minat mengumpul penggaru belakang badan. Segalanya bermula setelah beliau menerima satu kayu penggaru ini sebagai demo daripada Atarax ketika beliau menuju tempat tinggalnya.

Sejak itu, Rothstein mula mengumpulkan kayu penggaru ini apabila ke sesuatu lokasi. Kemudian, beliau mula menerima sumbangan dari pesakit, rakan dan penderma yang mengetahui tentang obsesi uniknya ini. Sehingga ini, beliau memiliki koleksi 675 kayu penggaru badan dari 71 buah negara!

Beberapa jenis kayu penggaru belakangnya termasuk yang diperbuat daripada kuku buaya, tulang rusuk yang diukir tangan dan kaki kanggaru. Manfred percaya bahawa kunci untuk memiliki koleksi besar adalah memiliki koleksi unik yang jarang ditemui.

Sesetengah individu mungkin mengalami pening dan loya ketika berada dalam kapal terbang sehingga menyebabkan mereka muntah. Disebabkan itulah, Air Sickness Bag atau beg muntah biasanya disediakan untuk setiap penumpang. Kebiasaannya, kita langsung tidak menggunakannya dan membiarkan sahaja di tempat asalnya.

Namun, tidak bagi Niek Vermeulen dari Belanda. Walaupun tidak menggunakannya, beliau akan mengambilnya untuk dijadikan koleksi peribadainya. Baginya, beg muntah ini bukan sekadar barangan terbuang kerana setiap satunya membawa kenangan setiap perjalannya.

Sejak tahun 1986, beliau memulakan minat pelik mengumpul koleksi beg muntah ini dan 26 tahun kemudian, beliau membuat rekod dunia apabila pada tahun 2012, Niek Vermeulen berjaya masuk ke Guinness Book dengan koleksi 6,290 beg muntah yang dikumpulkan dari 1,191 syarikat penerbangan di sekurang-kurangnya 200 buah negara.

Tanda "Do Not Disturb" terkenal di hotel dan motel di mana tetamu akan menggunakannya untuk memberitahu tukang pembersih bilik bahawa mereka tidak memerlukan sebarang gangguan. Tetapi tahukah anda bahawa Rainer Weichert, seorang lelaki dari Jerman terkenal dengan koleksi 11,570 tanda "Do Not Disturb" yang dimlikinya.

Obsesi peliknya dengan tanda "Do Not Disturb" menjadikannya pemegang rekod dunia pada tahun 2014. Sejak tahun 1990, Rainer telah mengembara ke 188 negara dan pada setiap perjalanannya, beliau mengumpulkan tanda ini yang mempunyai pelbagai bentuk dan reka bentuk.


Kisah Kerajaan China Yang Mewajibkan Pengesan GPS Pada Semua Kenderaan

Sistem pengesanan lokasi global atau GPS sudah menjadi satu perkara biasa yang kita gunakan setiap hari, dalam membantu kita memandu atau ke mana-mana.

Memendekkan masa perjalanan, membantu kita mencari arah dan yang paling penting - mengelakkan kita daripada sesat, sistem GPS merupakan satu alternatif alat bantu pemandu yang memang banyak faedahnya.

Kita pengguna biasa diberikan pilihan sama ada mahu atau tidak menggunakannya. Di China pula, semua kenderaan perdagangan mereka sudah lama diwajibkan menggunakan sistem tersebut dan siapa yang tak menggunakannya akan dikenakan denda.

Namun satu kes kematian yang baru berlaku pada awal bulan April tahun 2021 memulakan perbincangan hangat berkenaan kewajipannya.

Di seluruh dunia, hanya terdapat (setakat ini) empat sistem navigasi satelit yang ada, iaitu GPS kendalian Amerika Syarikat, GLONASS oleh Russia, Galileo di Eropah dan yang terakhir Beidou yang dibangunkan kerajaan China.

Kerajaan China mula membangunkan Sistem Navigasi Satelit Beidou atau BDS sejak tahun 1994 ekoran kebimbangan mereka menghadapi sekatan akses kepada GPS yang diselia kerajaan Amerika Syarikat

China melancarkannya pada tahun 2000 melalui satelit pertama yang diangkat sebagai salah satu tunjang utama usaha kemodenan negara mereka, dengan rancangan melibatkan 3 fasa.

Fasa ketiga baru saja selesai selepas pelancaran satelit terakhir mereka yang ke 55 kesemuanya, pada bulan Jun tahun 2020.

Dengan ini sistem BDS sudah dianggap lengkap, mampu mengesan kedudukan pada ruang lingkungan yang tepat serta diharapkan dapat menjadi pilihan utama masyarakat dunia berbanding 3 pencabar mereka yang lain.

Sistem BDS menjadi salah satu rangka utama kerajaan China dalam rancangan lima tahun mereka, menjadi sebahagian daripada kaedah utama kerajaan China melaksanakan pengumpulan data dan kawalan.

Jadi tidak menghairankan apabila kerajaan China mula mewajibkan penggunaan sistem GPS khas pada semua kenderaan perdagangan mereka; melibatkan kenderaan berat seperti bas, lori, dan kenderaan lautan seperti bot.

Kemampuan sistem BDS yang dibangunkan China membolehkan kerajaan China memantau satu per satu kesemua kenderaan perdagangan yang ada atas jalan raya dan jalan air.

Sehingga tahun 2017, sudah lebih 22 juta kenderaan berat dan 50,000 ribu bot selamat dipasang peranti khas bagi membolehkan hubungan antara kenderaan dan BDS diwujudkan.

Untuk memastikan undang-undang ini diikuti, kesemua kenderaan perdagangan yang tidak memasang peranti ini dianggap tidak lulus untuk dipandu semasa ujian pemeriksaan dijalankan.

Bagi pihak pemandu dan syarikat pula, mereka haruslah memastikan sistem BDS diselia dengan baik, berfungsi setiap masa dan tidak melakukan sebarang perubahan ke atas peranti.

Sesiapa saja pemandu yang didapati sengaja memadamkan atau memutuskan hubungan peranti BDS mereka dengan sistem, boleh dikenakan denda maksima sebanyak RM3,150 sementara bagi pemandu yang gagal memastikan sistem BDS mereka berfungsi akan dikenakan denda RM505.

Namun tidak ada angka tetap diberikan, kerana denda yang dikenakan kepada pemandu boleh mengikut budi bicara pegawai penyaman.

Di atas kertas, tujuan peraturan dan undang-undang ini diperkenalkan bagus. BDS digunakan bagi mengawal aktiviti perikanan secara haram yang berleluasa di perairan mereka. Kerajaan China juga mampu menyelia pergerakan bot ke kawasan-kawasan yang dilindungi.

Atas darat pula, BDS digunakan bukan saja untuk memantau pergerakan malahan digunakan sebagai sistem notifikasi pemandu.

Semua pemandu kenderaan perdagangan darat akan diwajibkan berehat selama 20 minit untuk setiap 4 jam pemanduan dengan nada penggera akan dibunyikan apabila tiba waktunya. Pemantauan ke atas pergerakan dan kelajuan juga diharapkan dapat mengurangkan masalah kemalangan jalan raya daripada berlaku.

Namun disebalik semua usaha baik itu, tidak dapat kita nafikan isu dan masalah lain yang akan timbul akibat pelaksanaannya.

Dalam satu insiden yang tidak dijangkakan boleh berlaku, seorang pemandu trak dari wilayah Hebei di China bernama Jin Deqiang bertindak nekad meminum racun makhluk perosak selepas diberitahu bakal berdepan saman akibat kegagalan fungsi BDS traknya.

Kes ini menggemparkan seluruh China disebabkan tindakan pemandu itu sendiri yang tidak teragak-agak membunuh diri. Selepas berdepan sekatan jalan, trak yang dipandu beliau diarahkan berhenti di tepi jalan untuk urusan seterusnya.

Jin yang gementar, beredar sebentar ke kedai berdekatan bagi membeli sebotol racun sebagai persediaan.

Selepas dia diberitahu tentang masalah sistem BDS trak yang dipandunya boleh membawa kepada saman sebanyak 2,000 yuan (RM1250), Jin menunggu detik sesuai lalu meminum racun tersebut - disaksikan sendiri pegawai penguatkuasa undang-undang yang sedang menyoalnya.

Lebih menyayat hati - pada ketika itu, saman belum dikeluarkan.

Usaha untuk menyelamatkan pemandu malang itu yang terus dikejarkan ke hospital menggunakan ambulans gagal dan pemandu itu mati pada malam tersebut. Siasatan menunjukkan sistem peranti BDS trak yang dipandu mangsa telah pun terputus hubungannya dengan satelit, sejak bulan Disember tahun 2020.

Syarikat yang menguruskan trak yang dipandu Jin Deqiang pula mengeluarkan kenyataan pemandu bertanggungjawab menguruskan peranti yang dipasang; kerana syarikat hanya memantau pergerakan pemandu melalui telefon pintar yang ada.

Kita tahu tekanan kerja yang dihadapi oleh pemandu khasnya pemandu kenderaan perdagangan adalah tinggi. Di seluruh dunia, pemandu trak mempunyai kadar bunuh diri antara yang tertinggi jika dibandingkan profesion yang ada.

Sudahlah waktu kerja panjang, gaji mereka juga dikatakan rendah berbanding usaha yang dicurahkan.

Bagi pemandu seperti Jin, risiko dikenakan saman sebanyak 2,000 yuan adalah besar - kerana secara puratanya pemandu seperti beliau menerima pendapatan sekitar 6,000 yuan sebulan (RM3,700).

Angka ini jauh lebih tinggi jika dibandingkan dengan gaji purata pemandu kenderaan seperti trak di negara kita yang berada pada paras RM1,880.

Pada tahun 2017, Kementerian Pengangkutan negara kita mengumumkan rancangan untuk memperkenalkan undang-undang (PDF) mewajibkan pemasangan CCTV dan sistem GPS dalam semua unit kenderaan perdagangan dikuatkuasa pada tahun 2020, diharap dapat mengurangkan jumlah kemalangan di negara kita.

Namun setakat ini hanya bas ekspres, bas persiaran dan bas catar diwajibkan melakukan pemasangan sistem GPS sebelum dilesenkan.

Adakah kes bunuh diri melibatkan pemandu kenderaan boleh berlaku di negara kita? Mungkin boleh - sekiranya langkah pelaksanaannya yang terlalu ketat seperti di China, diperkenalkan di negara kita.

Kerja sebagai pemandu memang memberi tekanan besar kepada pekerja apatah lagi di China, yang mengamalkan dasar mewajibkan penggunaan GPS bagi tujuan mengawal dan menyelia pemandu sepanjang perjalanan mereka.

Ada beberapa idea baik mereka seperti pelaksanaan sistem amaran bagi memastikan pemandu tidak terus memandu tanpa rehat yang boleh kita tiru. Bab pelaksanaannya pula? Haruslah lebih manusiawi.

Teknologi sepatutnya membantu kita, bukannya direka agar mencipta tekanan kepada orang ramai dalam bentuk baru sehingga mampu menyebabkan nyawa manusia terkorban apabila teknologi terlalu jadi keutamaan, hingga kita hilang nilai kemanusiaan.

Truck driver ‘commits suicide’ over fine, triggering debate over management practices